Avis juridique important

|

31994D0822

94/822/ΕΚ: Απόφαση του Συμβουλίου της 19ης Δεκεμβρίου 1994 για τη σύναψη της συμφωνίας συνεργασίας μεταξύ της Ευρωπαϊκής Κοινότητας και της Δημοκρατίας της Νοτίου Αφρικής

Επίσημη Εφημερίδα αριθ. L 341 της 30/12/1994 σ. 0061 - 0061 Φινλανδική ειδική έκδοση: Κεφάλαιο 11 τόμος 34 σ. 0003  Σουηδική ειδική έκδοση: Κεφάλαιο 11 τόμος 34 σ. 0003

ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για τη σύναψη της συμφωνίας συνεργασίας μεταξύ της Ευρωπαϊκής Κοινότητας και της Δημοκρατίας της Νοτίου Αφρικής (94/822/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 113 και 130Ω, σε συνδυασμό με την πρώτη πρόταση του άρθρου 228 παράγραφος 2 και το πρώτο εδάφιο της παραγράφου 3,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  Εκτιμώντας:  ότι οι γενικές κατευθύνσεις του Ευρωπαϊκού Συμβουλίου της 29ης Οκτωβρίου 1993, η απόφαση του Συμβουλίου της 25ης Μαΐου 1993 για τη μελλοντική αναπτυξιακή συνεργασία με η Νότιο Αφρική και η απόφαση 93/678/ΚΕΠΠΑ του Συμβουλίου της 6ης Δεκεμβρίου 1993 για  μια κοινή δράση αναφορικά με την υποστήριξη της διαδικασίας μετάβασης σε μια πολυφυλετική δημοκρατία στη Νότιο Αφρική (2), η οποία ενεκρίθη από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, προβλέπουν τη δημιουργία καταλλήλου  πλαισίου συνεργασίας που θα ενισχύσει το οικονομικοκοινωνικό θεμέλιο της μετάβασης- ότι το Συμβούλιο απεφάσισε στη σύνοδο της 18ης και 19ης Απριλίου 1994 την έγκριση δέσμης μέτρων για τη Νότιο Αφρική, περιλαμβανομένης και προσφοράς για ταχεία σύναψη συμφωνίας- ότι η Κοινότητα πρέπει να εγκρίνει, για την επίτευξη των στόχων της στον τομέα των εξωτερικών σχέσεων, τη διαπραγματευθείσα συμφωνία συνεργασίας με τη Νότιο Αφρική,  ΑΠΟΦΑΣΙΖΕΙ:   Άρθρο 1  Εγκρίνεται, εξ ονόματος της Κοινότητας, η συμφωνία συνεργασίας μεταξύ της Ευρωπαϊκής Κοινότητας και της Δημοκρατίας της Νοτίου Αφρικής.  Το κείμενο της συμφωνίας επισυνάπτεται στην παρούσα απόφαση.   Άρθρο 2  Ο πρόεδρος του Συμβουλίου, εξ ονόματος της Κοινότητας, προβαίνει στην κοινοποίηση που προβλέπεται στο άρθρο 8 της συμφωνίας.   Άρθρο 3  Η απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 19 Δεκεμβρίου 1994.  Για το Συμβούλιο Ο Πρόεδρος K. KINKEL  (1) Γνώμη που διατυπώθηκε την 30ή Νοεμβρίου 1994 (δεν δημοσιεύθηκε ακόμη στην Επίσημη Εφημερίδα).  (2) ΕΕ αριθ. L 316 της 17. 12. 1993, σ. 45.


Avis juridique important

|

32000D0701

2000/701/ΕΚ, Ευρατόμ: Απόφαση του Συμβουλίου, της 7ης Νοεμβρίου 2000, για το διορισμό ενός μέλους της Οικονομικής και Κοινωνικής Επιτροπής (Γερμανία)

Επίσημη Εφημερίδα αριθ. L 288 της 15/11/2000 σ. 0025 - 0025

Απόφαση του Συμβουλίουτης 7ης Νοεμβρίου 2000για το διορισμό ενός μέλους της Οικονομικής και Κοινωνικής Επιτροπής (Γερμανία)(2000/701/ΕΚ, Ευρατόμ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 258,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 166,την απόφαση του Συμβουλίου, της 15ης Σεπτεμβρίου 1998, για το διορισμό των μελών της Οικονομικής και Κοινωνικής Επιτροπής, για την περίοδο από την 21η Σεπτεμβρίου 1998 έως τις 20 Σεπτεμβρίου 2002(1),Εκτιμώντας ότι μετά την παραίτηση του κ. Michael Geuenich, η οποία γνωστοποιήθηκε στο Συμβούλιο στις 23 Ιουνίου 2000, έχει κενωθεί μια θέση μέλους στην προαναφερόμενη Επιτροπή,έχοντας υπόψη τις υποψηφιότητες που πρότεινε η γερμανική κυβέρνηση,έχοντας λάβει τη γνώμη της Επιτροπής των Ευρωπαϊκών Κοινοτήτων,ΑΠΟΦΑΣΙΖΕΙ:Άρθρο μόνοΟ κ. Ulrich Freese διορίζεται μέλος της Οικονομικής και Κοινωνικής Επιτροπής, σε αντικατάσταση του κ. Michael Geuenich και για το υπόλοιπο της θητείας του, δηλαδή έως τις 20 Σεπτεμβρίου 2002.Βρυξέλλες, 7 Νοεμβρίου 2000.Για το ΣυμβούλιοΟ ΠρόεδροςD. Voynet(1) ΕΕ L 257 της 19.9.1998, σ. 37.


title: Απόφαση της Επιτροπής, της 13ης Μαΐου 2014 , για τον διορισμό τακτικών και αναπληρωματικών μελών στην Παιδιατρική Επιτροπή ώστε να αντιπροσωπεύονται οι επαγγελματίες του τομέα της υγείας και οι ενώσεις ασθενών  Κείμενο που παρουσιάζει ενδιαφέρον για τον ΕΟΧ

text:
               14.5.2014

               EL

               Επίσημη Εφημερίδα της Ευρωπαϊκής Ένωσης

               C 144/12

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Μαΐου 2014
   για τον διορισμό τακτικών και αναπληρωματικών μελών στην Παιδιατρική Επιτροπή ώστε να αντιπροσωπεύονται οι επαγγελματίες του τομέα της υγείας και οι ενώσεις ασθενών
   (Κείμενο που παρουσιάζει ενδιαφέρον για τον ΕΟΧ)
   (2014/C 144/04)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1901/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για τα παιδιατρικά φάρμακα και για την τροποποίηση του κανονισμού (EΟΚ) αριθ. 1768/92, της οδηγίας 2001/20/EΚ, της οδηγίας 2001/83/EΚ και του κανονισμού (EΚ) αριθ. 726/2004 (1), και ιδίως το άρθρο 4 παράγραφος 1,
   Εκτιμώντας τα ακόλουθα:

               (1)

               Σύμφωνα με το άρθρο 4 παράγραφος 1 του κανονισμού (ΕΚ) αριθ. 1901/2006, η Επιτροπή υποχρεούται να διορίζει εκπροσώπους επαγγελματιών του τομέα της υγείας και των ενώσεων των ασθενών στην Παιδιατρική Επιτροπή του Ευρωπαϊκού Οργανισμού Φαρμάκων.

               (2)

               Σύμφωνα με το άρθρο 4 παράγραφος 1 του κανονισμού (EΚ) αριθ. 1901/2006, η Επιτροπή προέβη σε δημόσια πρόσκληση εκδήλωσης ενδιαφέροντος. Ζητήθηκε η γνώμη του Ευρωπαϊκού Κοινοβουλίου σχετικά με τα αποτελέσματα της αξιολόγησης των αιτήσεων που παραλήφθηκαν στο πλαίσιο της εν λόγω πρόσκλησης εκδήλωσης ενδιαφέροντος.

               (3)

               Τα τακτικά και αναπληρωματικά μέλη της επιτροπής διορίζονται για τριετή θητεία, η οποία αρχίζει την 1η Αυγούστου 2014.

               (4)

               Εφόσον ένα τακτικό ή αναπληρωματικό μέλος που αντιπροσωπεύει τους επαγγελματίες του τομέα της υγείας βάσει της παρούσας απόφασης δεν είναι πλέον σε θέση να συμβάλλει αποτελεσματικά στις εργασίες της επιτροπής ή παραιτείται, η Ευρωπαϊκή Επιτροπή δύναται να αντικαταστήσει το εν λόγω μέλος, για την υπόλοιπη διάρκεια της θητείας του, με έναν από τους εμπειρογνώμονες των οποίων τα ονόματα περιλαμβάνονται στον κατάλογο εφεδρικών μελών,

         ΑΠΟΦΑΣΙΖΕΙ:
   Άρθρο 1
   1.   Τα ακόλουθα πρόσωπα διορίζονται ως τακτικά και αναπληρωματικά μέλη της Παιδιατρικής Επιτροπής, με σκοπό να αντιπροσωπεύουν τους επαγγελματίες του τομέα της υγείας για τριετή περίοδο η οποία αρχίζει την 1η Αυγούστου 2014:
   —   τακτικό μέλος: Riccardo Riccardi,
   —   αναπληρωματικό μέλος: Maria Grazia Valsecchi,
   —   τακτικό μέλος: Antje Neubert,
   —   αναπληρωματικό μέλος: Paolo Paolucci,
   —   τακτικό μέλος: Johannes Taminiau,
   —   αναπληρωματικό μέλος: Doina Plesca.
   2.   Τα ακόλουθα πρόσωπα διορίζονται ως τακτικά και αναπληρωματικά μέλη της Παιδιατρικής Επιτροπής, με σκοπό να αντιπροσωπεύουν τις ενώσεις ασθενών για τριετή περίοδο η οποία αρχίζει την 1η Αυγούστου 2014:
   —   τακτικό μέλος: Günther Auerswald,
   —   αναπληρωματικό μέλος: Paola Baiardi,
   —   τακτικό μέλος: Michal Odermarsky,
   —   αναπληρωματικό μέλος: Milena Stevanovic,
   —   τακτικό μέλος: Tsvetana Schyns-Liharska,
   —   αναπληρωματικό μέλος: Kerry Leeson-Beevers.
   Άρθρο 2
   Τα ακόλουθα πρόσωπα εγγράφονται σε εφεδρικό κατάλογο για τους επαγγελματίες του τομέα της υγείας με αύξουσα σειρά:

               —

               Maurizio Scarpa,

               —

               Jorrit Gerritsen.

      Βρυξέλλες, 13 Μαΐου 2014.

            Για την Επιτροπή,

            εκ μέρους του Προέδρου,

         Tonio BORG

            Μέλος της Επιτροπής

      (1)  ΕΕ L 378 της 27.12.2006, σ. 1.


title: 2012/297/ΕΕ: Απόφαση του Συμβουλίου, της 7ης Ιουνίου 2012 , σχετικά με τη θέση που πρέπει να λάβει η Ευρωπαϊκή Ένωση στη Μεικτή Επιτροπή του ΕΟΧ όσον αφορά την τροποποίηση του παραρτήματος XXI της συμφωνίας για τον ΕΟΧ (Στατιστικές)

text:
               12.6.2012

               EL

               Επίσημη Εφημερίδα της Ευρωπαϊκής Ένωσης

               L 151/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 7ης Ιουνίου 2012
   σχετικά με τη θέση που πρέπει να λάβει η Ευρωπαϊκή Ένωση στη Μεικτή Επιτροπή του ΕΟΧ όσον αφορά την τροποποίηση του παραρτήματος XXI της συμφωνίας για τον ΕΟΧ (Στατιστικές)
   (2012/297/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, σε συνδυασμό με το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το παράρτημα XXI της συμφωνίας για τον Ευρωπαϊκό Οικονομικό Χώρο (2) («η συμφωνία για τον ΕΟΧ») περιλαμβάνει ειδικές διατάξεις και ρυθμίσεις σχετικά με τις στατιστικές.

               (2)

               Ο κανονισμός (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, της 6ης Ιουλίου 2011, σχετικά με τις ευρωπαϊκές στατιστικές στον τομέα του τουρισμού (3) θα πρέπει να ενσωματωθεί στη συμφωνία για τον ΕΟΧ.

               (3)

               Ο κανονισμός (ΕΕ) αριθ. 692/2011 κατήργησε την οδηγία 95/57/ΕΚ του Συμβουλίου, της 23ης Νοεμβρίου 1995, σχετικά με τη συλλογή στατιστικών στοιχείων στον τομέα του τουρισμού (4), η οποία έχει ενσωματωθεί στο παράρτημα XXI της συμφωνίας για τον ΕΟΧ.

               (4)

               Το παράρτημα XXI της συμφωνίας για τον ΕΟΧ θα πρέπει, επομένως, να τροποποιηθεί αναλόγως.

               (5)

               Η θέση της Ένωσης στο πλαίσιο της Μεικτής Επιτροπής του ΕΟΧ θα πρέπει να βασισθεί στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να λάβει η Ένωση στο πλαίσιο της Μεικτής Επιτροπής του ΕΟΧ για την προτεινόμενη τροποποίηση του παραρτήματος XXI της συμφωνίας για τον ΕΟΧ (Στατιστικές) βασίζεται στο επισυναπτόμενο στην παρούσα απόφαση σχέδιο απόφασης της Μεικτής Επιτροπής του ΕΟΧ.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Λουξεμβούργο, 7 Ιουνίου 2012.

            Για το Συμβούλιο

            Ο Πρόεδρος

         M. BØDSKOV

      (1)  ΕΕ L 305 της 30.11.1994, σ. 6.

      (2)  ΕΕ L 1 της 3.1.1994, σ. 3.

      (3)  ΕΕ L 192 της 22.7.2011, σ. 17.

      (4)  ΕΕ L 291 της 6.12.1995, σ. 32.

      Σχέδιο
      ΑΠΟΦΑΣΗ αριθ. …/2012 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
      της
      για την τροποποίηση του παραρτήματος XXI (Στατιστικές) της συμφωνίας για τον ΕΟΧ
      Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, «η συμφωνία για τον ΕΟΧ», και ιδίως το άρθρο 98,
      Εκτιμώντας τα ακόλουθα:

                  (1)

                  Το παράρτημα XXI της συμφωνίας για τον ΕΟΧ τροποποιήθηκε με την απόφαση της Μεικτής Επιτροπής του ΕΟΧ αριθ. …/… της … (1).

                  (2)

                  Ο κανονισμός (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, της 6ης Ιουλίου 2011, σχετικά με τις ευρωπαϊκές στατιστικές στον τομέα του τουρισμού (2) θα πρέπει να ενσωματωθεί στη συμφωνία για τον ΕΟΧ.

                  (3)

                  Ο κανονισμός (ΕΕ) αριθ. 692/2011 κατήργησε την οδηγία 95/57/ΕΚ του Συμβουλίου, της 23ης Νοεμβρίου 1995, σχετικά με τη συλλογή στατιστικών στοιχείων στον τομέα του τουρισμού (3), η οποία έχει ενσωματωθεί στο παράρτημα XXI της συμφωνίας για τον ΕΟΧ.

                  (4)

                  Το παράρτημα XXI της συμφωνίας για τον ΕΟΧ θα πρέπει, επομένως, να τροποποιηθεί αναλόγως,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το σημείο 7γ (οδηγία 95/57/ΕΚτου Συμβουλίου) του παραρτήματος XXI αντικαθίσταται από το ακόλουθο κείμενο:

                  «7γ.

                     32011 R 0692: κανονισμός (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, της 6ης Ιουλίου 2011, σχετικά με τις ευρωπαϊκές στατιστικές στον τομέα του τουρισμού και την κατάργηση της οδηγίας 95/57/ΕΚ του Συμβουλίου (ΕΕ L 192 της 22.7.2011, σ. 17).

            Για τους σκοπούς της παρούσας συμφωνίας, οι διατάξεις του κανονισμού διαβάζονται με την εξής προσαρμογή:
      “Το Λιχτενστάιν εξαιρείται από την υποχρέωση συγκέντρωσης των στοιχείων που απαιτούνται δυνάμει του παραρτήματος II του παρόντος κανονισμού.”».
      Άρθρο 2
      Τα κείμενα του κανονισμού (ΕΕ) αριθ. 692/2011, στην ισλανδική και τη νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
      Άρθρο 3
      Η παρούσα απόφαση αρχίζει να ισχύει την […], υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (4).
      Άρθρο 4
      Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες, […]

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς της Μεικτής Επιτροπής του ΕΟΧ

         (1)  ΕΕ L …

         (2)  ΕΕ L 192 της 22.7.2011, σ. 17.

         (3)  ΕΕ L 291 της 6.12.1995, σ. 32.

         (4)  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]


Avis juridique important

|

31998D0225

98/225/ΕΚ: Απόφαση της Επιτροπής της 19ης Μαρτίου 1998 για την περάτωση της νέας έρευνας που διεξήχθη, σύμφωνα με το άρθρο 12 του κανονισμού (ΕΚ) αριθ. 384/96 του Συμβουλίου, όσον αφορά τα μέτρα αντιντάμπινγκ που εφαρμόζονται στις εισαγωγές φούρνων μικροκυμάτων καταγωγής Δημοκρατίας της Κορέας

Επίσημη Εφημερίδα αριθ. L 085 της 20/03/1998 σ. 0029 - 0033

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Μαρτίου 1998 για την περάτωση της νέας έρευνας που διεξήχθη, σύμφωνα με το άρθρο 12 του κανονισμού (ΕΚ) αριθ. 384/96 του Συμβουλίου, όσον αφορά τα μέτρα αντιντάμπινγκ που εφαρμόζονται στις εισαγωγές φούρνων μικροκυμάτων καταγωγής Δημοκρατίας της Κορέας (98/225/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως το άρθρο 12,Κατόπιν διαβουλεύσεως με τη συμβουλευτική επιτροπή,Εκτιμώντας τα ακόλουθα:Α. ΔΙΑΔΙΚΑΣΙΑ 1. Ισχύοντα μέτρα (1) Τον Ιανουάριο του 1996, το Συμβούλιο επέβαλε, με τον κανονισμό (ΕΚ) αριθ. 5/96 (3), οριστικούς δασμούς αντιντάμπινγκ στις εισαγωγές φούρνων μικροκυμάτων (καλούμενων εφεξής «ΦΜ») καταγωγής, μεταξύ άλλων, Δημοκρατίας της Κορέας.2. Αίτηση επανεξέτασης (2) Στις 5 Δεκεμβρίου 1996, υπεβλήθη, σύμφωνα με το άρθρο 12 του κανονισμού (ΕΚ) αριθ. 384/96 (καλούμενου εφεξής «ο βασικός κανονισμός»), αίτηση επανεξέτασης των μέτρων αντιντάμπινγκ που εφαρμόζονται στις εισαγωγές ΦΜ καταγωγής Δημοκρατίας της Κορέας εκ μέρους των ακόλουθων εταιρειών: της Cefemo (Γαλλία) -η οποία ενεργεί για λογαριασμό των δύο μητρικών εταιρειών της AEG (Γερμανία) και Brandt (Γαλλία)-, της Candy (Ιταλία), της DeLonghi (Ιταλία) και της Moulinex (Γαλλία). Η αθροιστική παραγωγή ΦΜ των ανωτέρω κοινοτικών παραγωγών αποτελεί σημαντικό ποσοστό της συνολικής κοινοτικής παραγωγής του εν λόγω προϊόντος, κατά την έννοια του άρθρου 5 παράγραφος 4 του βασικού κανονισμού.(3) Στην αίτηση υποστηριζόταν ότι τα προαναφερθέντα μέτρα αντιντάμπινγκ όσον αφορά τους ΦΜ καταγωγής Δημοκρατίας της Κορέας δεν μετέβαλλαν ή μετέβαλλαν ανεπαρκώς τις τιμές μεταπώλησης ή τις μεταγενέστερες τιμές πώλησης στην Κοινότητα. Προς επίρρωση του ισχυρισμού τους, οι καταγγέλλοντες προσκόμισαν επαρκή στοιχεία σχετικά με τις τιμές μεταπώλησης και τις μεταγενέστερες τιμές πώλησης, πριν και μετά την επιβολή των δασμών αντιντάμπινγκ.Β. ΕΡΕΥΝΑ ΕΠΑΝΕΞΕΤΑΣΗΣ, ΣΥΜΦΩΝΑ ΜΕ ΤΟ ΑΡΘΡΟ 12 ΤΟΥ ΒΑΣΙΚΟΥ ΚΑΝΟΝΙΣΜΟΥ 1. Έναρξη της έρευνας, σύμφωνα με το άρθρο 12 (4) Στις 18 Ιανουαρίου 1997, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (4), την έναρξη διαδικασίας επανεξέτασης, σύμφωνα με το άρθρο 12 του βασικού κανονισμού, των μέτρων αντιντάμπινγκ που εφαρμόζονται στις εισαγωγές ΦΜ καταγωγής Δημοκρατίας της Κορέας και άρχισε έρευνα.(5) Η Επιτροπή ενημέρωσε επισήμως τους παραγωγούς/εξαγωγείς που ήταν γνωστό ότι ενδιαφέρονται, τους εκπροσώπους της χώρας εξαγωγής και τους καταγγέλλοντες κοινοτικούς παραγωγούς σχετικά με την έναρξη της διαδικασίας επανεξέτασης. Στα ενδιαφερόμενα μέρη παρασχέθηκε η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση, εντός της προθεσμίας που τασσόταν στην ανακοίνωση για την έναρξη της επανεξέτασης.(6) Η Επιτροπή απέστειλε ερωτηματολόγια σε όλους τους εξαγωγείς που ήταν γνωστό ότι ενδιαφέρονται, ήτοι στις εταιρείες Samsung Electronics Co., Ltd (εφεξής καλούμενη «SEC»), Daewoo Electronics Co., Ltd. (εφεξής καλούμενη «DWE»), LG Electronics Inc. (εφεξής καλούμενη «LGE») και Korea Nisshin Co., Ltd. (εφεξής καλούμενη «Nisshin»). H Επιτροπή έλαβε εμπρόθεσμα απαντήσεις από την DWE την SEC και τους συνδεόμενους με αυτές εισαγωγείς, καθώς επίσης και από την LGE. Η LGE δήλωσε ότι δεν έχει εξαγάγει το εν λόγω προϊόν στην Κοινότητα κατά τη διάρκεια της περιόδου έρευνας της επανεξέτασης (εφεξής καλούμενης «η ΠΕ»).(7) Η εταιρεία Nisshin δεν απάντησε στο ερωτηματολόγιο. Συνεπώς, σύμφωνα με το άρθρο 18 του βασικού κανονισμού, η Nisshin θεωρήθηκε μη συνεργαζόμενο μέρος και ενημερώθηκε σχετικά. Τα συμπεράσματα σχετικά με τη Nisshin βασίστηκαν στα πληρέστερα διαθέσιμα στοιχεία.(8) Η Επιτροπή προέβη σε επιθεωρήσεις στις εγκαταστάσεις των ακόλουθων εταιρειών:α) Παραγωγοί/εξαγωγείς στη Δημοκρατία της Κορέας:- Samsung Electronics Co., Ltd, Σεούλ 7- Daewoo Electronics Co., Ltd., Σεούλ και- LG Electronics Inc., Σεούλ.β) Εισαγωγείς συνδεόμενοι με τους παραγωγούς/εξαγωγείς:- Samsung Electronics, Γαλλία,- Samsung Electronics, Ηνωμένο Βασίλειο,- Daewoo Electronics S.A., Γαλλία, και- Daewoo Electronics Sales, Ηνωμένο Βασίλειο.(9) Ερωτηματολόγια απεστάλησαν επίσης σε ανεξάρτητους εισαγωγείς που ήταν γνωστό ότι είχαν εισαγάγει ΦΜ από τη Δημοκρατία της Κορέας, ώστε να εξακριβωθούν οι τιμές μεταπώλησης ή και οι μεταγενέστερες τιμές πώλησης του εν λόγω προϊόντος, πριν και μετά την επιβολή των δασμών αντιντάμπινγκ. Ερωτηματολόγια έλαβαν οι κάτωθι ανεξάρτητοι εισαγωγείς:- Amfo Electronics B.V., Κάτω Χώρες,- Comet, Ηνωμένο Βασίλειο και- Dixon, Ηνωμένο Βασίλειο.Εντούτοις, κανένας από τους ως άνω εισαγωγείς δεν απέστειλε πληροφορίες όσον αφορά τις τιμές μεταπώλησης που εφάρμοζε κατά τη διάρκεια της αρχικής περιόδου έρευνας (εφεξής καλούμενης «ΑΠΕ») και της ΠΕ.(10) Τα ενδιαφερόμενα μέρη ενημερώθηκαν για τα πραγματικά περιστατικά και τις εκτιμήσεις, βάσει των οποίων η Επιτροπή σκόπευε να διατηρήσει αμετάβλητα τα ισχύοντα μέτρα αντιντάμπινγκ και να περατώσει την έρευνα επανεξέτασης, και τους παρασχέθηκε η ευκαιρία να τα σχολιάσουν. Τα προφορικά και γραπτά σχόλια των μερών εξετάστηκαν και, όπου κρίθηκε σκόπιμο, τα συμπεράσματα τροποποιήθηκαν αναλόγως.(11) Η ΠΕ της επανεξέτασης καλύπτει την περίοδο από 1ης Ιανουαρίου 1996 μέχρι την 31η Δεκεμβρίου 1996. Τα στοιχεία που συγκεντρώθηκαν κατά την ΠΕ χρησιμοποιήθηκαν για να καθοριστεί το ύψος των τιμών μεταπώλησης και των μεταγενέστερων τιμών πώλησης μετά την επιβολή των μέτρων αντιντάμπινγκ, καθώς επίσης και για να επανεκτιμηθούν οι τιμές εξαγωγής και τα περιθώρια ντάμπινγκ.(12) Στην προσπάθεια να διαπιστωθεί κατά πόσον οι τιμές μεταπώλησης και οι μεταγενέστερες τιμές πώλησης μεταβλήθηκαν επαρκώς, πραγματοποιήθηκε σύγκριση του ύψους των τιμών κατά την ΠΕ με το αντίστοιχο ύψος των τιμών κατά τη διάρκεια της ΑΠΕ, που είχε καλύψει την περίοδο από 1ης Οκτωβρίου 1992 μέχρι την 30ή Σεπτεμβρίου 1993.(13) Λόγω του όγκου των στοιχείων που συγκεντρώθηκαν και εξετάστηκαν, ιδιαίτερα σε συνάρτηση με τον μεγάλο αριθμό των συνδεόμενων εισαγωγέων και των εμπλεκόμενων υποκαταστημάτων πωλήσεως, της πολυπλοκότητας των αναλύσεων όσον αφορά τη μεταβολή των τιμών μεταπώλησης και των μεταγενέστερων τιμών πώλησης, των πολλών αλλαγών όσον αφορά τους τύπους προϊόντων που εξήχθησαν κατά τις δύο περιόδους έρευνας, και του γεγονότος ότι έπρεπε να αναθεωρηθούν οι κανονικές αξίες, η διάρκεια της έρευνας υπερέβη τη συνήθη περίοδο των 6 μηνών που προβλέπει το άρθρο 12 παράγραφος 4 του βασικού κανονισμού.2. Καταγραφή των εισαγωγών (14) Στις απαντήσεις τους στα ερωτηματολόγια, δύο Κορεάτες παραγωγοί/εξαγωγείς παρείχαν πληροφορίες σχετικά με τις αναθεωρημένες κανονικές αξίες, σύμφωνα με το άρθρο 12 παράγραφος 5 του βασικού κανονισμού.(15) Ως εκ τούτου, τον Απρίλιο του 1997, μετά την παραλαβή των απαντήσεων στο ερωτηματολόγιο, η κοινοτική βιομηχανία ζήτησε, σύμφωνα με το άρθρο 14 παράγραφος 5 του βασικού κανονισμού, την υπαγωγή των εισαγωγών ΦΜ στην Κοινότητα σε καταγραφή. Το αίτημα βασιζόταν στο επιχείρημα ότι, καθώς η αναθεώρηση των κανονικών αξιών θα είχε ως συνέπεια την παράταση της νέας έρευνας, ήταν απαραίτητο να καταχωρούνται οι εισαγωγές, μέχρις ότου συναχθούν τα συμπεράσματα της νέας έρευνας.(16) Στις 25 Ιουνίου 1997, αφού η Επιτροπή κατέληξε στο συμπέρασμα ότι υπήρχαν επαρκείς λόγοι προς τούτο και κατόπιν διαβούλευσης με τη συμβουλευτική επιτροπή, αποφάσισε, με τον κανονισμό (ΕΚ) αριθ. 1144/97 (5), να υπαγάγει τις εισαγωγές ΦΜ καταγωγής Δημοκρατίας της Κορέας σε καταγραφή, προκειμένου να διασφαλιστεί ότι, σε περίπτωση που με τη νέα έρευνα αποδειχθεί ότι έχει αυξηθεί η πρακτική ντάμπινγκ, να είναι δυνατή στη συνέχεια η εφαρμογή των τροποποιημένων μέτρων αντιντάμπινγκ σε αυτές τις εισαγωγές από την ημερομηνία έναρξης της καταγραφής.3. Το υπό εξέταση προϊόν (17) Το προϊόν που αφορά η αίτηση και για το οποίο κινήθηκε η διαδικασία επανεξέτασης είναι το ίδιο με αυτό της αρχικής έρευνας, ήτοι φούρνοι μικροκυμάτων για οικιακή χρήση, που υπάγονται επί του παρόντος στον κωδικό της ΣΟ 8516 50 00.4. Μεταβολή των τιμών μεταπώλησης στην Κοινότητα α) Καθορισμός των τιμών μεταπώλησης πριν και μετά την επιβολή των μέτρων αντιντάμπινγκ (18) Προκειμένου να διαπιστωθεί κατά πόσον τα μέτρα έχουν επιφέρει οποιαδήποτε μεταβολή ή επαρκή μεταβολή, η Επιτροπή επεδίωξε να συλλέξει στοιχεία σχετικά με τις τιμές μεταπώλησης και τις μεταγενέστερες τιμές πώλησης των ΦΜ στην Κοινότητα, πριν και μετά την επιβολή των μέτρων αντιντάμπινγκ.(19) Ως προς αυτό το σημείο, δύο συνεργαζόμενοι Κορεάτες παραγωγοί/εξαγωγείς, η DWE και η SEC, που εξήγαγαν το υπό εξέταση προϊόν στην Κοινότητα κατά τη διάρκεια της ΠΕ, παρείχαν στοιχεία σχετικά με τις τιμές μεταπώλησης ορισμένων τύπων ΦΜ που θεωρήθηκαν συγκρίσιμοι με εκείνους που εξήχθησαν και μεταπωλήθηκαν στην Κοινότητα κατά τη διάρκεια της ΑΠΕ από τους συνδεόμενους εισαγωγείς τους.(20) Μολονότι στοιχεία σχετικά με τις τιμές μεταπώλησης ή/και τις μεταγενέστερες τιμές πώλησης ζητήθηκαν από ανεξάρτητους εισαγωγείς που ήταν γνωστό ότι είχαν μεταπωλήσει ΦΜ εισηγμένους από τη Δημοκρατία της Κορέας τόσο πριν όσο και μετά την επιβολή των μέτρων αντιντάμπινγκ, καμία σχετική πληροφορία δεν παρασχέθηκε στην Επιτροπή. Κατά συνέπεια, τα συμπεράσματα χρειάστηκε να συναχθούν με βάση τα διαθέσιμα στοιχεία για τις τιμές μεταπώλησης που χρεώθηκαν από τους συνδεόμενους εισαγωγείς.(21) Η Επιτροπή, προκειμένου να διαπιστώσει κατά πόσον οι τιμές μεταπώλησης είχαν μεταβληθεί επαρκώς, καθόρισε, για λόγους σύγκρισης, την τιμή αναφοράς που θα έπρεπε να αναμένεται μετά την επιβολή του αντιντάμπινγκ, προσθέτοντας στις τιμές μεταπώλησης των επιμέρους τύπων ΦΜ κατά την ΑΠΕ τον αντίστοιχο δασμό αντιντάμπινγκ. Για τον καθορισμό της τιμής αναφοράς, ελήφθησαν υπόψη οι τυχόν αλλαγές ως προς τα έξοδα πωλήσεως, τα γενικά και διοικητικά έξοδα (εφεξής καλούμενα «ΠΓ& Δ») που βάρυναν τα συνδεόμενα υποκαταστήματα πωλήσεως στην Κοινότητα μεταξύ της ΑΠΕ και της ΠΕ.β) Σύγκριση (22) Οι προαναφερθείσες τιμές αναφοράς συγκρίθηκαν με την τιμή μεταπώλησης των τύπων ΦΜ που πωλήθησαν κατά τη διάρκεια της ΠΕ και οι οποίοι, αν και δεν ήταν οι ίδιοι με εκείνους που πωλήθησαν κατά την ΑΠΕ, θεωρήθηκαν συγκρίσιμοι από πλευράς βασικών χαρακτηριστικών.(23) Από τη σύγκριση φάνηκε ότι, σε σταθμισμένο μέσο όρο, οι τιμές μεταπώλησης που χρεώνονταν από την DWE και την SEC κατά την ΠΕ ήταν σημαντικά χαμηλότερες από τις τιμές αναφοράς.γ) Συμπέρασμα (24) Η Επιτροπή κατέληξε στο συμπέρασμα ότι οι τιμές μεταπώλησης δεν μεταβλήθηκαν αρκετά, ώστε να ανταποκρίνονται στη θέσπιση των μέτρων αντιντάμπινγκ και, επομένως, αποφασίστηκε να πραγματοποιηθεί επανεκτίμηση των τιμών εξαγωγής.(25) Όσον αφορά τα ανωτέρω συμπεράσματα, ένας εξαγωγέας υποστήριξε ότι η πτώση των τιμών μεταπώλησης μετά την επιβολή των μέτρων αντιντάμπινγκ οφείλεται κυρίως στις εξελίξεις της τεχνολογίας και στις αλλαγές στις προτιμήσεις των καταναλωτών στην Κοινότητα, που οδήγησαν σε μεταβολή των εμπορικών συνηθειών και σε μείωση του κόστους, τα οποία με τη σειρά τους είχαν ως συνέπεια σημαντικές μεταβολές των κανονικών αξιών, που πρέπει να ληφθούν υπόψη. Γι' αυτόν τον λόγο, και οι δύο εξαγωγείς είχαν παράσχει πλήρη στοιχεία για τις αναθεωρημένες κανονικές αξίες εντός της προθεσμίας που τάσσει ο βασικός κανονισμός.(26) Λαμβάνοντας υπόψη τα ανωτέρω και αφού διαπίστωσε ότι δικαιολογείται η επανεκτίμηση των τιμών εξαγωγής, η Επιτροπή επεξέτεινε το πεδίο της έρευνας, σύμφωνα με το άρθρο 12 παράγραφος 5 του βασικού κανονισμού, προκειμένου να αναθεωρήσει επίσης τις κανονικές αξίες όσον αφορά τους ΦΜ που εξήγαγαν η DWE και η SEC.(27) Όσον αφορά την LGE, η έρευνα έδειξε ότι όντως δεν είχε πραγματοποιήσει καμία εξαγωγή ΦΜ προς την Κοινότητα κατά τη διάρκεια της ΠΕ. Κατά συνέπεια, η Επιτροπή κατέληξε στο συμπέρασμα ότι δεν ήταν σκόπιμη η επανεκτίμηση των τιμών εξαγωγής ως προς αυτήν την επιχείρηση.5. Επανεκτίμηση των τιμών εξαγωγής (28) Όπως προβλέπεται στο άρθρο 12 παράγραφος 2 του βασικού κανονισμού, η Επιτροπή προέβη σε επανεκτίμηση των τιμών εξαγωγής, σύμφωνα με το άρθρο 2 παράγραφοι 8 και 9 του ίδιου κανονισμού.(29) Στις περιπτώσεις κατά τις οποίες οι πωλήσεις προς εξαγωγή πραγματοποιήθηκαν απευθείας σε ανεξάρτητους εισαγωγείς στην Κοινότητα, οι τιμές εξαγωγής καθορίστηκαν με βάση τις όντως καταβληθείσες ή καταβλητέες τιμές από τους εν λόγω μη συνδεόμενους εισαγωγείς, σύμφωνα με το άρθρο 2 παράγραφος 8 του βασικού κανονισμού.(30) Σύμφωνα με τις διατάξεις του άρθρου 2 παράγραφος 9 του βασικού κανονισμού, όταν οι εξαγωγές έχουν πραγματοποιηθεί σε εταιρείες συνδεόμενες με τον εξάγοντα παραγωγό, εγκατεστημένες στην Κοινότητα, οι τιμές εξαγωγής κατασκευάζονται με βάση την τιμή στην οποία το εισαγόμενο προϊόν μεταπωλήθηκε για πρώτη φαρά σε ανεξάρτητο αγοραστή, αφού επέλθουν οι αναγκαίες προσαρμογές προκειμένου να ληφθούν υπόψη όλες οι δαπάνες που ανέκυψαν μεταξύ της εισαγωγής και της μεταπώλησης, συμπεριλαμβανομένων των καταβληθέντων δασμών αντιντάμπινγκ και ενός εύλογου περιθωρίου κέρδους. Καθώς δεν παρασχέθηκαν νέα στοιχεία για ενδεχόμενη μεταβολή της αποδοτικότητας στον συγκεκριμένο επιχειρηματικό τομέα, θεωρήθηκε λογικό να διατηρηθεί το περιθώριο κέρδους 5 % που χρησιμοποιήθηκε στην αρχική έρευνα.(31) Τα έξοδα ΠΓ & Δ που δήλωσαν οι συνδεόμενοι εισαγωγείς αναπροσαρμόστηκαν, όπου κρίθηκε απαραίτητο, κατά τα έξοδα πωλήσεως των ΦΜ, τα οποία βάρυναν τον εισαγωγέα, αλλά κατεβλήθησαν από τον παραγωγό/εξαγωγέα, σύμφωνα με το άρθρο 2 παράγραφος 9 του βασικού κανονισμού.6. Εκ νέου υπολογισμός των περιθωρίων ντάμπινγκ α) Κανονική αξία (32) Προκειμένου να υπολογιστούν τα νέα περιθώρια ντάμπινγκ, σύμφωνα με το άρθρο 2 παράγραφος 2 του βασικού κανονισμού, η Επιτροπή διαπίστωσε αρχικά κατά πόσον οι συνολικές πωλήσεις ΦΜ καθενός από τους δύο ενδιαφερόμενους παραγωγούς/εξαγωγείς στην εγχώρια αγορά τους ήταν αντιπροσωπευτικές σε σύγκριση με τις πωλήσεις τους προς εξαγωγή στην Κοινότητα. Διαπιστώθηκε ότι και οι δύο εταιρείες είχαν πραγματοποιήσει όγκο πωλήσεων στην εγχώρια αγορά που υπερβαίνει σημαντικά τις πωλήσεις τους προς εξαγωγή στην Κοινότητα.(33) Στη συνέχεια, εξετάστηκε αν κάθε παραγωγός/εξαγωγέας πώλησε στην εγχώρια αγορά τους τύπους ΦΜ συγκρίσιμους προς τους εξαγόμενους τύπους. Διαπιστώθηκε ότι αρκετοί τύποι δεν ήταν συγκρίσιμοι, καθώς δεν διέφεραν μόνο ως προς τα βασικά χαρακτηριστικά τους, π.χ. χωρητικότητα, λειτουργίες και λειτουργικό σύστημα, αλλά επίσης και ως προς πολλά τεχνικά σημεία. Καθώς γι' αυτούς τους τύπους δεν κατέστη δυνατόν να βρεθούν συγκρίσιμοι τύποι ούτε στον άλλο συνεργαζόμενο παραγωγό/εξαγωγέα, η κανονική αξία τους χρειάστηκε να κατασκευαστεί.(34) Για τους υπόλοιπους τύπους, η Επιτροπή εξέτασε, για κάθε τύπο χωριστά, αν οι πωλήσεις στην εγχώρια αγορά πραγματοποιήθηκαν σε επαρκείς ποσότητες και κατά τη συνήθη ροή του εμπορίου από πλευράς τιμής. Διαπιστώθηκε ότι και οι δύο εταιρείες είχαν ορισμένους τύπους, για τους οποίους ο όγκος των πωλήσεων στην εγχώρια αγορά ήταν κάτω από το 5 % των συγκρίσιμων πωλήσεων προς εξαγωγή. Έτσι, για αυτούς τους τύπους, η κανονική αξία κατασκευάστηκε επίσης, σύμφωνα με το άρθρο 2 παράγραφος 3 του βασικού κανονισμού.(35) Κατόπιν, η Επιτροπή εξέτασε αν εκείνοι οι άλλοι τύποι που πωλήθησαν στην εγχώρια αγορά σε επαρκείς ποσότητες πωλήθησαν επίσης κατά τη συνήθη ροή του εμπορίου. Σε αυτό το σημείο, η Επιτροπή χρησιμοποίησε στοιχεία σχετικά με το κόστος παραγωγής που παρείχε η εταιρεία για κάθε τύπο που πωλήθηκε στην εγχώρια αγορά. Για ορισμένους τύπους που πωλήθησαν κατά μέσον όρο με ζημία χρειάστηκε επίσης να κατασκευαστούν οι κανονικές αξίες. Για άλλους τύπους που πωλήθησαν κατά μέσον όρο σε τιμές υψηλότερες από το κόστος ανά μονάδα, η κανονική αξία καθορίστηκε με βάση τη σταθμισμένη μέση τιμή πωλήσεως μόνον των κερδοφόρων πωλήσεων, δεδομένου ότι αυτές οι πωλήσεις κυμαίνονταν μεταξύ του 80 % και του 10 % του συνολικού όγκου πωλήσεων του σχετικού τύπου προϊόντος.(36) Κατά την κατασκευή της κανονικής αξίας, ελήφθησαν υπόψη το κόστος κατασκευής για κάθε παραγωγό/εξαγωγέα των τύπων ΦΜ που εξήχθησαν στην Κοινότητα, με την προσθήκη των εξόδων ΠΓ& Δ κάθε παραγωγού/εξαγωγέα, όπως ανέκυψαν για όλες τις πωλήσεις του ομοειδούς προϊόντος στην εγχώρια αγορά, και ενός εύλογου περιθωρίου κέρδους. Το περιθώριο κέρδους καθορίστηκε με βάση όλους τους τύπους ΦΜ που πωλήθησαν επικερδώς και σε αντιπροσωπευτικές ποσότητες από κάθε παραγωγό στην εγχώρια αγορά.Τέλος, για τον καθορισμό της κανονικής αξίας των συγκρίσιμων τύπων ΦΜ που πωλήθησαν στην εγχώρια αγορά σε επαρκείς ποσότητες και κατά τη συνήθη ροή του εμπορίου, χρησιμοποιήθηκαν οι σταθμισμένες μέσες τιμές καθενός από αυτούς τους τύπους στην εγχώρια αγορά.β) Σύγκριση (37) Η σταθμισμένη μέση κανονική αξία του τύπου, όπως καθορίζεται ανωτέρω, συγκρίθηκε στο στάδιο «εκ του εργοστασίου» με τη σταθμισμένη μέση τιμή εξαγωγής.(38) Για να εξασφαλιστεί δίκαιη σύγκριση, επήλθαν οι δέουσες προσαρμογές, ώστε να ληφθούν υπόψη διαφορές που έχουν επιπτώσεις στη δυνατότητα σύγκρισης των τιμών. Οι προσαρμογές που ζητήθηκαν και αποδείχθηκε ότι έχουν επιπτώσεις στη δυνατότητα σύγκρισης των τιμών παραχωρήθηκαν, σύμφωνα με το άρθρο 2 παράγραφος 10 του βασικού κανονισμού. Έτσι, επήλθαν προσαρμογές όσον αφορά τα φυσικά χαρακτηριστικά, τις επιβαρύνσεις κατά την εισαγωγή και τους έμμεσους φόρους, τις εκπτώσεις, τη μεταφορά και άλλες σχετικές δαπάνες, την πίστη, τις δαπάνες μετά την πώληση, καθώς επίσης και τις διαφορές στο στάδιο εμπορίας.i) Συνεργαζόμενοι παραγωγοί/εξαγωγείς (39) Όσον αφορά τους συνεργαζόμενους παραγωγούς/εξαγωγείς, από την σύγκριση των αναθεωρημένων κανονικών τιμών και των επανεκτιμηθεισών τιμών εξαγωγής δεν προέκυψαν ενδείξεις για την αύξηση των περιθωρίων ντάμπινγκ όσον αφορά τις δύο εταιρείες, σε σύγκριση με τα περιθώρια που διαπιστώθηκαν κατά την αρχική έρευνα.ii) Μη συνεργαζόμενοι παραγωγοί/εξαγωγείς (40) Όσον αφορά την εταιρεία Nisshin και κάθε άλλον κορεάτη εξάγοντα παραγωγό που είτε δεν απάντησε στο ερωτηματολόγιο είτε δεν παρουσιάστηκε, τα συμπεράσματα θα συναχθούν με βάση τα διαθέσιμα πραγματικά περιστατικά, όπως ορίζει το άρθρο 18 του βασικού κανονισμού.(41) Ως προς αυτό το σημείο, εντούτοις, διαπιστώθηκε ότι ο όγκος των εξαγωγών προς την Κοινότητα κατά την ΠΕ που δήλωσαν οι SEC και DWE κάλυπτε το σύνολο των εισαγωγών ΦΜ από τη Δημοκρατία της Κορέας, όπως κατεγράφη από την Eurostat. Υπ' αυτές τις συνθήκες, ο εκ νέου υπολογισμός των περιθωρίων ντάμπινγκ όσον αφορά τους μη συνεργαζόμενους παραγωγούς/εξαγωγείς δεν κρίθηκε απαραίτητος.Γ. ΠΕΡΑΤΩΣΗ ΤΗΣ ΕΡΕΥΝΑΣ (42) Καθώς από τη σύγκριση των επανεκτιμηθεισών τιμών εξαγωγής και των αναθεωρημένων κανονικών αξιών δεν διεφάνη η ύπαρξη αυξημένων περιθωρίων ντάμπινγκ, η έρευνα επανεξέτασης πρέπει να περατωθεί χωρίς αλλαγή των ισχυόντων μέτρων αντιντάμπινγκ, σύμφωνα με το άρθρο 12 του βασικού κανονισμού.(43) Ζητήθηκε σχετικά η γνώμη της συμβουλευτικής επιτροπής.(44) Λαμβάνοντας υπόψη τα ανωτέρω, η Επιτροπή καταλήγει στο συμπέρασμα, σύμφωνα με το άρθρο 12 του βασικού κανονισμού, ότι τα ισχύοντα μέτρα αντιντάμπινγκ πρέπει να παραμείνουν αμετάβλητα και ότι η έρευνα για την επανεξέτασή τους, σύμφωνα με το άρθρο 12, πρέπει να περατωθεί,ΑΠΟΦΑΣΙΖΕΙ:Άρθρο μόνο Περατώνεται η νέα έρευνα σχετικά με τις εισαγωγές φούρνων μικροκυμάτων, που υπάγονται στον κωδικό της ΣΟ 8516 50 00, καταγωγής Δημοκρατίας της Κορέας.Βρυξέλλες, 19 Μαρτίου 1998.Για την ΕπιτροπήLeon BRITTANΑντιπρόεδρος(1) ΕΕ L 56 της 6. 3. 1996, σ. 1.(2) ΕΕ L 317 της 6. 12. 1996, σ. 1.(3) ΕΕ L 2 της 4. 1. 1996, σ. 1.(4) ΕΕ C 19 της 18. 1. 1997, σ. 3.(5) ΕΕ L 166 της 25. 6. 1997, σ. 1.


title: 2014/731/ΕΕ: Απόφαση του Συμβουλίου, της 9ης Οκτωβρίου 2014 , για την έναρξη της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ) στη Μάλτα

text:
               22.10.2014

               EL

               Επίσημη Εφημερίδα της Ευρωπαϊκής Ένωσης

               L 302/56

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Οκτωβρίου 2014
   για την έναρξη της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ) στη Μάλτα

      (2014/731/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 25,
   Έχοντας υπόψη την απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ (2), και ιδίως το άρθρο 20 και το κεφάλαιο 4 του παραρτήματος,
   Εκτιμώντας τα ακόλουθα:

               (1)

               Σύμφωνα με το πρωτόκολλο σχετικά με τις μεταβατικές διατάξεις, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενεργείας, τα έννομα αποτελέσματα των πράξεων των θεσμικών οργάνων, των λοιπών οργάνων και των οργανισμών της Ένωσης που έχουν εκδοθεί πριν από την έναρξη ισχύος της Συνθήκης της Λισαβόνας διατηρούνται έως ότου οι πράξεις αυτές καταργηθούν, ακυρωθούν ή τροποποιηθούν κατ' εφαρμογή των Συνθηκών.

               (2)

               Ως εκ τούτου, εφαρμόζεται το άρθρο 25 της απόφασης 2008/615/ΔΕΥ και το Συμβούλιο πρέπει να αποφασίζει ομόφωνα εάν τα κράτη μέλη έχουν εφαρμόσει τις διατάξεις του κεφαλαίου 6 της εν λόγω απόφασης.

               (3)

               Το άρθρο 20 της απόφασης 2008/616/ΔΕΥ προβλέπει ότι οι αποφάσεις οι οποίες αναφέρονται στο άρθρο 25 παράγραφος 2 της απόφασης 2008/615/ΔΕΥ πρέπει να λαμβάνονται βάσει έκθεσης αξιολόγησης, η οποία βασίζεται σε ερωτηματολόγιο. Όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ, η έκθεση αξιολόγησης πρέπει να βασίζεται σε επίσκεψη αξιολόγησης και σε πιλοτική εφαρμογή.

               (4)

               Σύμφωνα με το κεφάλαιο 4 σημείο 1.1 του παραρτήματος της απόφασης 2008/616/ΔΕΥ, το ερωτηματολόγιο που καταρτίζεται από την αρμόδια ομάδα εργασίας του Συμβουλίου αφορά καθεμία από τις αυτοματοποιημένες ανταλλαγές δεδομένων και πρέπει να απαντηθεί από ένα κράτος μέλος μόλις κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας.

               (5)

               Η Μάλτα έχει συμπληρώσει το ερωτηματολόγιο για την προστασία δεδομένων και το ερωτηματολόγιο σχετικά με τις άδειες κυκλοφορίας οχημάτων (ΑΚΟ).

               (6)

               Η Μάλτα έχει πραγματοποιήσει με τις Κάτω Χώρες επιτυχή πιλοτική εφαρμογή.

               (7)

               Έχει πραγματοποιηθεί επίσκεψη αξιολόγησης στη Μάλτα και έχει καταρτισθεί από την ομάδα αξιολόγησης Βελγίου/Κάτω Χωρών έκθεση σχετικά με την εν λόγω επίσκεψη, η οποία έχει προωθηθεί στην αρμόδια ομάδα εργασίας του Συμβουλίου.

               (8)

               Έχει υποβληθεί στο Συμβούλιο συνολική έκθεση αξιολόγησης, στην οποία συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής ΑΚΟ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της αυτοματοποιημένης αναζήτησης αδειών κυκλοφορίας οχημάτων (ΑΚΟ), η Μάλτα έχει εφαρμόσει πλήρως τις γενικές διατάξεις σχετικά με την προστασία δεδομένων του κεφαλαίου 6 της απόφασης 2008/615/ΔΕΥ και δικαιούται να λαμβάνει και να παρέχει προσωπικά δεδομένα σύμφωνα με το άρθρο 12 της εν λόγω απόφασης από την ημέρα έναρξης ισχύος της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 9 Οκτωβρίου 2014.

            Για το Συμβούλιο

            Ο Πρόεδρος

         A. ALFANO

      (1)  ΕΕ L 210 της 6.8.2008, σ. 1.

      (2)  ΕΕ L 210 της 6.8.2008, σ. 12.


Avis juridique important

|

31976D0894

76/894/ΕΟΚ: Απόφαση του Συμβουλίου της 23ης Νοεμβρίου 1976 περί ιδρύσεως Μόνιμης Φυτοϋγειονομικής Επιτροπής

Επίσημη Εφημερίδα αριθ. L 340 της 09/12/1976 σ. 0025 - 0025 Φινλανδική ειδική έκδοση: Κεφάλαιο 3 τόμος 7 σ. 0205  Ελληνική ειδική έκδοση: Κεφάλαιο 03 τόμος 16 σ. 0178  Σουηδική ειδική έκδοση: Κεφάλαιο 3 τόμος 7 σ. 0205  Ισπανική ειδική έκδοση: Κεφάλαιο 03 τόμος 11 σ. 0083  Πορτογαλική ειδική έκδοση : Κεφάλαιο 03 τόμος 11 σ. 0083

ΑΠΟΦΑΣΗ ΤΟΥ ΣΥΜΒΟΥΛΙΟΥ της 23ης Νοεμβρίου 1976 περί ιδρύσεως Μόνιμης Φυτοϋγειονομικής ΕπιτροπήςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  το σχέδιο αποφάσεως που υποβλήθηκε από την Επιτροπή,  Εκτιμώντας:  ότι οι διατάξεις που θεσπίσθηκαν από το Συμβούλιο στο φυτοϋγειονομικό τομέα,για τη διευκόλυνση της εφαρμογής των,προβλέπουν μία διαδικασία η οποία καθιερώνει μία στενή συνεργασία μεταξύ των Κρατών μελών και της Επιτροπής- ότι για τη διευκόλυνση της  συνεργασίας αυτής ενδείκνυται η ίδρυση μιας επιτροπής επιφορτισμένης με την άσκηση των αρμοδιοτήτων που της αναθέτουν οι διατάξεις αυτές- ότι είναι ευκταίο όπως η συνεργασία αυτή επεκταθεί στο σύνολο των τομέων που καθορίζονται από τις διατάξεις- ότι πρέπει για το σκοπό αυτό να έχει την εξουσία η εν λόγω επιτροπή να εξετάζει κάθε θέμα που προκύπτει από τους τομείς αυτούς.  ΑΠΟΦΑΣΙΖΕΙ:   Άρθρο 1  Ιδρύεται μία Μόνιμη Φυτοϋγειονομική Επιτροπή που στο εξής αποκαλείται η "επιτροπή",η οποία αποτελείται από αντιπροσώπους των Κρατών μελών και προεδρεύεται από αντιπρόσωπο της Επιτροπής.   Άρθρο 2  Η επιτροπή ασκεί τα καθήκοντα που της ανατίθενται από τις διατάξεις που θεσπίζονται από το Συμβούλιο στο φυτοϋγειονομικό τομέα, κατά τις περιπτώσεις και τις προϋποθέσεις που προβλέπονται στις διατάξεις αυτές.  Ακόμη μπορεί να εξετάσει κάθε άλλο θέμα που υπάγεται στον τομέα των διατάξεων αυτών και το οποίο εισηγείται ο πρόεδρος αυτής, είτε με δική του πρωτοβουλία,είτε ύστερα από αίτηση ενός Κράτους μέλους.   Άρθρο 3  Η επιτροπή συντάσσει τον εσωτερικό κανονισμό αυτής.  Έγινε στις Βρυξέλλες, στις 23 Νοεμβρίου 1976.  Για το Συμβούλιο Ο Πρόεδρος A.P.L.M.M. van der STEE


Avis juridique important

|

31991D0267

91/267/ΕΟΚ: Απόφαση αριθ. 4/91 της Επιτροπής Τελωνειακής Συνεργασίας ΑΚΕ - ΕΟΚ της 23ης Απριλίου 1991 για παρέκκλιση από τον ορισμό της έννοιας των " προϊόντων καταγωγής " ώστε να ληφθεί υπόψη η ιδιαίτερη κατάσταση του Φίτζι όσον αφορά την παραγωγή ορισμένων ειδών ένδυσης

Επίσημη Εφημερίδα αριθ. L 134 της 29/05/1991 σ. 0047

ΑΠΟΦΑΣΗ αριθ. 4/91 ΤΗΣ ΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ   της 23ης Απριλίου 1991    για παρέκκλιση από τον ορισμό της έννοιας των «προϊόντων καταγωγής» ώστε να ληφθεί υπόψη η  ιδιαίτερη κατάσταση του Φίτζι όσον αφορά την παραγωγή ορισμένων ειδών ένδυσης   (91/267/ΕΟΚ)Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΑΚΕ-ΕΟΚ,  Έχοντας υπόψη:  την τέταρτη σύμβαση ΑΚΕ-ΕΟΚ που υπεγράφη στη Λομέ στις 15 Δεκεμβρίου 1989,  την απόφαση αριθ. 2/90 του Συμβουλίου Υπουργών ΑΚΕ-ΕΟΚ της 27ης Φεβρουαρίου 1990 για τα μεταβατικά  μέτρα που εφαρμόζονται από την 1η Μαρτίου 1990  (1), και ιδίως το άρθρο 2 παράγραφος 1,  Εκτιμώντας:  ότι στο άρθρο 31 του πρωτοκόλλου αριθ. 1 της σύμβασης που αφορά τον ορισμό της έννοιας των  «προϊόντων καταγωγής» και τις μεθόδους διοικητικής συνεργασίας προβλέπονται παρεκκλίσεις από το εν  λόγω πρωτόκολλο στις οποίες προβαίνει η επιτροπή τελωνειακής συνεργασίας, κυρίως για να διευκολύνει  την ανάπτυξη των υφισταμένων βιομηχανιών ή τη δημιουργία νέων 7   ότι τα κράτη ΑΚΕ υπέβαλαν αίτηση εκ μέρους της κυβέρνησης του Φίτζι για παρέκκλιση από τον ορισμό  που αναφέρεται στο πρωτόκολλο αριθ. 1 όσον αφορά ορισμένα είδη ένδυσης 7   ότι η αιτούμενη παρέκκλιση δικαιολογείται βάσει των σχετικών διατάξεων του πρωτοκόλλου αριθ. 1 και  δεν προκαλεί σοβαρή ζημία σε εγκαταστημένη κοινοτική βιομηχανία, υπό την προϋπόθεση ότι τηρούνται  ορισμένοι όροι σχετικά με τις ποσότητες, την επιτήρηση ή τη διάρκεια,  ΑΠΟΦΑΣΙΖΕΙ: Άρθρο 1 Κατά παρέκκλιση από τις ειδικές διατάξεις του παραρτήματος  ΙΙ του πρωτοκόλλου αριθ. 1, τα προϊόντα που απαριθμούνται στο παράρτημα της παρούσας απόφασης, τα  οποία κατασκευάζονται στο Φίτζι θεωρούνται ότι κατάγονται από τα κράτη ΑΚΕ υπό τις προϋποθέσεις της  παρούσας απόφασης. Άρθρο 2 Η παρέκκλιση που προβλέπεται στο άρθρο 1 αφορά τα προϊόντα που  εξάγονται από το Φίτζι στην Κοινότητα από την 1η Ιουλίου 1990 έως τις 31 Δεκεμβρίου 1993. Άρθρο 3  Οι αρμόδιες αρχές του Φίτζι λαμβάνουν τα αναγκαία μέτρα για την πραγματοποίηση ποσοτικών ελέγχων  των εξαγωγών των προϊόντων που αναφέρονται στο άρθρο 1 και αποστέλλει στην Επιτροπή, ανά τρίμηνο,  κατάσταση με τις ποσότητες για τις οποίες εκδόθηκαν, σύμφωνα με την παρούσα απόφαση, πιστοποιητικά  κυκλοφορίας EUR 1. Άρθρο 4 Τα κράτη ΑΚΕ, η Κοινότητα και τα κράτη μέλη έχουν την υποχρέωση, στο  βαθμό που το θέμα τους αφορά, να λάβουν τα αναγκαία μέτρα για την εφαρμογή της παρούσας απόφασης.  Άρθρο 5 Η παρούσα απόφαση αρχίζει να ισχύει από την ημερομηνία έκδοσής της.  Βρυξέλλες, 23 Απριλίου 1991. Για την επιτροπή τελωνειακής   συνεργασίας ΑΚΕ-ΕΟΚ   Οι Πρόεδροι   P. WILMOT Ernest S. MPOFU  ΠΑΡΑΡΤΗΜΑ >ΘΕΣΗ ΠΗΝΑΚΑ>


title: 2005/252/EK, Ευρατόμ: Απόφαση του Συμβουλίου και της Επιτροπής, της 21ης Φεβρουαρίου 2005, για τη σύναψη πρωτοκόλλου της συμφωνίας εταιρικής σχέσεως και συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Αρμενίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση

text:
               23.3.2005

               EL

               Επίσημη Εφημερίδα της Ευρωπαϊκής Ένωσης

               L 77/9

      ΑΠΌΦΑΣΗ ΤΟΥ ΣΥΜΒΟΥΛΊΟΥ ΚΑΙ ΤΗΣ ΕΠΙΤΡΟΠΉΣ

   της 21ης Φεβρουαρίου 2005
   για τη σύναψη πρωτοκόλλου της συμφωνίας εταιρικής σχέσεως και συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Αρμενίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση
   (2005/252/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 44 παράγραφος 2, την τελευταία πρόταση του άρθρου 47 παράγραφος 2 και το άρθρο 55, το άρθρο 57 παράγραφος 2, το άρθρο 71, το άρθρο 80 παράγραφος 2, τα άρθρα 93, 94, 133 και 181α, σε συνδυασμό με τη δεύτερη πρόταση του άρθρου 300 παράγραφος 2 και το πρώτο εδάφιο του άρθρου 300 παράγραφος 3,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως τη δεύτερη παράγραφο του άρθρου 101,
   τη συνθήκη προσχώρησης του 2003, και ιδίως το άρθρο 2 παράγραφος 3,
   την πράξη προσχώρησης του 2003, και ιδίως το άρθρο 6 παράγραφος 2,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Το πρωτόκολλο της συμφωνίας εταιρικής σχέσεως και συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Αρμενίας αφετέρου (2), ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, υπεγράφη εξ ονόματος των Ευρωπαϊκών Κοινοτήτων και των κρατών μελών τους στις 30 Απριλίου 2004.

               (2)

               Το πρωτόκολλο θα πρέπει να εγκριθεί,

         ΑΠΟΦΑΣΙΖΟΥΝ:
   Άρθρο 1
   Το πρωτόκολλο της συμφωνίας εταιρικής σχέσεως και συνεργασίας μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Αρμενίας αφετέρου, ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση εγκρίνεται εν ονόματος της Κοινότητας, της Κοινότητας Ατομικής Ενέργειας και των κρατών μελών.
   Το κείμενο του πρωτοκόλλου επισυνάπτεται στην παρούσα απόφαση (3).
   Άρθρο 2
   Ο πρόεδρος του Συμβουλίου προβαίνει, εξ ονόματος της Κοινότητας και των κρατών μελών της, στην κοινοποίηση που προβλέπει το άρθρο 4 του πρωτοκόλλου. Ο πρόεδρος της Επιτροπής προβαίνει ταυτόχρονα στην εν λόγω κοινοποίηση εξ ονόματος της Ευρωπαϊκής Κοινότητας Ατομικής Ενέργειας.

      Βρυξέλλες, 21 Φεβρουαρίου 2005.

            Για το Συμβούλιο

            Ο Πρόεδρος

         J. ASSELBORN

            Για την Επιτροπή

         J. M. BARROSO

            Ο Πρόεδρος

      (1)  Γνώμη που εδόθη στις 26 Οκτωβρίου 2004 (δεν έχει ακόμα δημοσιευθεί στην Επίσημη Εφημερίδα).

      (2)  OJ ΕΕ L 239 της 9.9.1999, σ. 3.

      (3)  ΕΕ L 300 της 25.9.2004, σ. 44.


title: Απόφαση (ΚΕΠΠΑ) 2015/382 του Συμβουλίου, της 6ης Μαρτίου 2015 , για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη

text:
               7.3.2015

               EL

               Επίσημη Εφημερίδα της Ευρωπαϊκής Ένωσης

               L 64/38

         ΑΠΌΦΑΣΗ (ΚΕΠΠΑ) 2015/382 ΤΟΥ ΣΥΜΒΟΥΛΊΟΥ
   της 6ης Μαρτίου 2015
   για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Εκτιμώντας τα ακόλουθα:

               (1)

               Στις 28 Φεβρουαρίου 2011 το Συμβούλιο εξέδωσε την απόφαση 2011/137/ (1).

               (2)

               Στις 20 Οκτωβρίου 2014 το Συμβούλιο εξέφρασε την ανησυχία του για την κατάσταση στη Λιβύη και δήλωσε έτοιμο να εφαρμόσει την απόφαση αριθ. 2174 (2014) του Συμβουλίου Ασφαλείας των Ηνωμένων Εθνών (ΣΑΗΕ), της 27ης Αυγούστου 2014, με σκοπό την αντιμετώπιση απειλών για την ειρήνη και τη σταθερότητα στη Λιβύη. Σημείωσε δε στα συμπεράσματά του ότι οι υπεύθυνοι για τις βιαιοπραγίες και όσοι παρεμποδίζουν ή υπονομεύουν τη δημοκρατία στη Λιβύη πρέπει να λογοδοτήσουν.

               (3)

               Η απόφαση αριθ. 2174 (2014) του ΣΑΗΕ, μεταξύ άλλων, επεκτείνει την εφαρμογή των μέτρων ταξιδιωτικής απαγόρευσης και δέσμευσης περιουσιακών στοιχείων που ορίζονται στην παράγραφο 22 της απόφασης αριθ. 1970 (2011) και στην παράγραφο 23 της απόφασης αριθ. 1973 (2011) του Συμβουλίου Ασφαλείας του ΟΗΕ, ώστε να εμπίπτουν στο πεδίο εφαρμογής τους πρόσωπα και οντότητες που στηρίζουν ενέργειες συνιστώσες απειλή για την ειρήνη, τη σταθερότητα ή την ασφάλεια της Λιβύης ή παρεμποδίζουν ή υπονομεύουν την επιτυχή ολοκλήρωση της πολιτικής μετάβασής της. Με την απόφαση 2014/727/ΚΕΠΠΑ (2) τα παραρτήματα Ι και ΙΙΙ της απόφασης 2011/137/ΚΕΠΠΑ τροποποιήθηκαν αναλόγως.

               (4)

               Τα κριτήρια για την εφαρμογή των μέτρων ταξιδιωτικής απαγόρευσης και δέσμευσης περιουσιακών στοιχείων που προβλέπονται στην απόφαση αριθ. 2174 (2014) του ΣΑΗΕ πρέπει επίσης να επεκταθούν σε πρόσωπα και οντότητες που δεν καλύπτονται από τα παραρτήματα I και III της απόφασης 2011/137/ΚΕΠΠΑ.

               (5)

               Κατόπιν της απόφασης που εξέδωσε το Γενικό Δικαστήριο στις 24 Σεπτεμβρίου 2014 για την υπόθεση T-348/13 (3), το όνομα του κ. Ahmed Mohammed Qadhaf Al-Dam πρέπει να διαγραφεί από τα παραρτήματα ΙΙ και IV της απόφασης 2011/137/ΚΕΠΠΑ. Πρέπει επίσης να διαγραφεί από το παράρτημα ΙΙ της εν λόγω απόφασης το όνομα ενός ακόμη προσώπου. Επιπλέον, θα πρέπει να επικαιροποιηθούν τα στοιχεία για ένα πρόσωπο που είναι καταχωρισμένο στα παραρτήματα ΙΙ και IV της απόφασης 2011/137/ΚΕΠΠΑ.

               (6)

               Η απόφαση 2011/137/ΚΕΠΠΑ θα πρέπει κατά συνέπεια να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2011/137/ΚΕΠΠΑ τροποποιείται ως εξής:

               1)

               Στο άρθρο 5 παράγραφος 1, προστίθεται το ακόλουθο στοιχείο:

                           «γ)

                           προσώπων μη καλυπτόμενων από το παράρτημα Ι της παρούσας απόφασης τα οποία εμπλέκονται ή παρέχουν στήριξη σε ενέργειες συνιστώσες απειλή για την ειρήνη, τη σταθερότητα ή την ασφάλεια της Λιβύης ή παρεμποδίζουν ή υπονομεύουν την επιτυχή ολοκλήρωση της πολιτικής μετάβασής της, μεταξύ άλλων:

                                       i)

                                       με τον σχεδιασμό, την καθοδήγηση ή τη διάπραξη ενεργειών που αντιβαίνουν στο ισχύον διεθνές δίκαιο για τα ανθρώπινα δικαιώματα ή στο διεθνές ανθρωπιστικό δίκαιο, ή ενεργειών που συνιστούν παραβίαση ανθρωπίνων δικαιωμάτων στην Λιβύη,

                                       ii)

                                       με επιθέσεις εναντίον αεροπορικών, χερσαίων ή θαλάσσιων λιμένων στη Λιβύη, εναντίον θεσμών ή εγκαταστάσεων του λιβυκού κράτους ή εναντίον ξένων αποστολών στη Λιβύη,

                                       iii)

                                       με την παροχή στήριξης σε ένοπλες ομάδες ή εγκληματικά δίκτυα, μεταξύ άλλων μέσω της παράνομης εκμετάλλευσης αργού πετρελαίου ή άλλων φυσικών πόρων στη Λιβύη,

                                       iv)

                                       με ενέργειες για λογαριασμό, εξ ονόματος ή υπό την καθοδήγηση προσώπων και οντοτήτων,

                                 καταχωρισμένων στον κατάλογο του παραρτήματος ΙΙ της παρούσας απόφασης.»

                     .

               2)

               Στο άρθρο 6 παράγραφος 1, προστίθεται το ακόλουθο στοιχείο:

                           «γ)

                           προσώπων και οντοτήτων μη καλυπτόμενων από το παράρτημα ΙΙΙ της απόφασης που εμπλέκονται ή παρέχουν στήριξη σε ενέργειες συνιστώσες απειλή για την ειρήνη, τη σταθερότητα ή την ασφάλεια της Λιβύης ή παρεμποδίζουν ή υπονομεύουν την επιτυχή ολοκλήρωση της πολιτικής μετάβασής της, μεταξύ άλλων:

                                       i)

                                       με τον σχεδιασμό, την καθοδήγηση ή τη διάπραξη ενεργειών που αντιβαίνουν στο ισχύον διεθνές δίκαιο για τα ανθρώπινα δικαιώματα ή στο διεθνές ανθρωπιστικό δίκαιο, ή ενεργειών που συνιστούν παραβίαση ανθρωπίνων δικαιωμάτων στην Λιβύη,

                                       ii)

                                       με επιθέσεις εναντίον αεροπορικών, χερσαίων ή θαλάσσιων λιμένων στη Λιβύη, εναντίον θεσμών ή εγκαταστάσεων του λιβυκού κράτους ή εναντίον ξένων αποστολών στη Λιβύη,

                                       iii)

                                       με την παροχή στήριξης σε ένοπλες ομάδες ή εγκληματικά δίκτυα, μεταξύ άλλων μέσω της παράνομης εκμετάλλευσης αργού πετρελαίου ή άλλων φυσικών πόρων στη Λιβύη,

                                       iv)

                                       με ενέργειες για λογαριασμό, εξ ονόματος ή υπό την καθοδήγηση προσώπων και οντοτήτων,

                                 καταχωρισμένων στον κατάλογο του παραρτήματος IV της παρούσας απόφασης»

                     .

         Άρθρο 2
   Τα παραρτήματα II και IV της απόφασης 2011/137/ΚΕΠΠΑ τροποποιούνται όπως ορίζεται στο παράρτημα της παρούσας απόφασης.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 6 Μαρτίου 2015.

            Για το Συμβούλιο

            Ο Πρόεδρος

         K. GERHARDS

      (1)  Απόφαση 2011/137/ΚΕΠΠΑ του Συμβουλίου, της 28ης Φεβρουαρίου 2011, σχετικά με περιοριστικά μέτρα λόγω της κατάστασης στη Λιβύη (ΕΕ L 58 της 3.3.2011, σ. 53).

      (2)  Απόφαση 2014/727/ΚΕΠΠΑ του Συμβουλίου, της 20ής Οκτωβρίου 2014, για την τροποποίηση της απόφασης 2011/137/ΚΕΠΠΑ σχετικά με περιοριστικά μέτρα λόγω της κατάστασης στη Λιβύη (ΕΕ L 301 της 21.10.2014, σ. 30).

      (3)  Δεν δημοσιεύθηκε ακόμα στη Συλλογή.

      ΠΑΡΑΡΤΗΜΑ

                  1.

                  Οι καταχωρίσεις για τα ακόλουθα πρόσωπα διαγράφονται από τον κατάλογο του παραρτήματος ΙΙ της απόφασης 2011/137/ΚΕΠΠΑ:

                              «6.

                              QADHAF AL-DAM, Ahmed Mohammed»

                              «19.

                              ZIDANE, Mohamad Ali.»

                        .

                  2.

                  Η καταχώριση για το ακόλουθο πρόσωπο διαγράφεται από τον κατάλογο του παραρτήματος IV της απόφασης 2011/137/ΚΕΠΠΑ:

                              «8.

                              QADHAF AL-DAM, Ahmed Mohammed.»

                        .

                  3.

                  Η καταχώριση για το ακόλουθο πρόσωπο στα παραρτήματα ΙΙ και IV της απόφασης 2011/137/ΚΕΠΠΑ αντικαθίσταται από τα εξής:

                              Ονοματεπώνυμο

                              Αναγνωριστικά στοιχεία

                              Λόγοι

                              Ημερομηνία καταχώρισης

                              «1.

                              ABDULHAFIZ, Mas'ud (Συνταγματάρχης) — άλλως ABDULHAFID (επώνυμο) Massoud (όνομα).

                              Αξίωμα: Διοικητής Ενόπλων Δυνάμεων
                              Ημερομηνία γέννησης: 1η Ιανουαρίου 1937
                              Τόπος γέννησης: Τρίπολη, Λιβύη

                              3ος τη τάξει στις Ένοπλες Δυνάμεις, με σημαντικό ρόλο στη Στρατιωτική Υπηρεσία Πληροφοριών.

                              28.2.2011»


title: 2006/716/ΕΚ: Απόφαση του Συμβουλίου, της 27ης Μαρτίου 2006 , για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και του Υπουργικού Συμβουλίου της Δημοκρατίας της Αλβανίας σχετικά με ορισμένες πτυχές των αεροπορικών υπηρεσιών

text:
               25.10.2006

               EL

               Επίσημη Εφημερίδα της Ευρωπαϊκής Ένωσης

               L 294/51

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 27ης Μαρτίου 2006
   για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και του Υπουργικού Συμβουλίου της Δημοκρατίας της Αλβανίας σχετικά με ορισμένες πτυχές των αεροπορικών υπηρεσιών
   (2006/716/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 5 Ιουνίου 2003, το Συμβούλιο εξουσιοδότησε την Επιτροπή να ξεκινήσει διαπραγματεύσεις με τρίτες χώρες, με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή έχει διαπραγματευθεί, εξ ονόματος της Κοινότητας, συμφωνία με τη Δημοκρατία της Αλβανίας σχετικά με ορισμένες πτυχές των αεροπορικών υπηρεσιών, εφεξής αναφερόμενη ως «συμφωνία», σύμφωνα με τους μηχανισμούς και τις κατευθυντήριες γραμμές του παραρτήματος της απόφασης του Συμβουλίου με την οποία εξουσιοδοτείται η Επιτροπή να ξεκινήσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (3)

               Η συμφωνία θα πρέπει να υπογραφεί και να τεθεί προσωρινά σε εφαρμογή, υπό την επιφύλαξη της συνάψεώς της σε μεταγενέστερη ημερομηνία,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Κοινότητας και του Υπουργικού Συμβουλίου της Δημοκρατίας της Αλβανίας, σχετικά με ορισμένες πτυχές των αεροπορικών υπηρεσιών, εγκρίνεται εξ ονόματος της Κοινότητας, υπό την επιφύλαξη της απόφασης του Συμβουλίου για τη σύναψη της συμφωνίας αυτής.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Κοινότητας, τη συμφωνία, υπό την επιφύλαξη της συνάψεώς της.
   Άρθρο 3
   Η συμφωνία, ενόσω εκκρεμεί η έναρξη ισχύος της, εφαρμόζεται προσωρινώς από την πρώτη ημέρα του πρώτου μήνα που έπεται της ημερομηνίας κατά την οποία τα μέρη θα έχουν κοινοποιήσει εκατέρωθεν την ολοκλήρωση των προς τούτο αναγκαίων διαδικασιών.
   Άρθρο 4
   Ο πρόεδρος του Συμβουλίου εξουσιοδοτείται να προβεί στην κοινοποίηση που προβλέπεται στο άρθρο 8 παράγραφος 2 της συμφωνίας.

      Βρυξέλλες, 27 Μαρτίου 2006.

            Για το Συμβούλιο

            Ο Πρόεδρος

         H. GORBACH

    ---documentbreak---

               25.10.2006

               EL

               Επίσημη Εφημερίδα της Ευρωπαϊκής Ένωσης

               L 294/52

         ΣΥΜΦΩΝΊΑ
   μεταξύ του Υπουργικού Συμβουλίου της Δημοκρατίας της Αλβανίας και της Ευρωπαϊκής Κοινότητας σχετικά με ορισμένες πτυχές των αεροπορικών υπηρεσιών
   ΤΟ ΥΠΟΥΡΓΙΚΟ ΣΥΜΒΟΥΛΙΟ ΤΗΣ ΔΗΜΟΚΡΑΤΙΑΣ ΤΗΣ ΑΛΒΑΝΙΑΣ
   αφενός, και
   Η ΕΥΡΩΠΑΪΚΗ ΚΟΙΝΟΤΗΤΑ
   αφετέρου,
   (στο εξής «τα μέρη»)
   ΕΠΙΣΗΜΑΙΝΟΝΤΑΣ ότι έχουν συναφθεί διμερείς συμφωνίες παροχής αεροπορικών υπηρεσιών μεταξύ μερικών κρατών μελών της Ευρωπαϊκής Κοινότητας και της Δημοκρατίας της Αλβανίας, οι οποίες περιέχουν διατάξεις αντίθετες προς το δίκαιο της Ευρωπαϊκής Κοινότητας,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα όσον αφορά μερικές πτυχές οι οποίες μπορεί να συμπεριλαμβάνονται στις διμερείς συμφωνίες παροχής αεροπορικών υπηρεσιών μεταξύ κρατών μελών της Ευρωπαϊκής Κοινότητας και τρίτων χωρών,
   ΕΠΙΣΗΜΑΙΝΟΝΤΑΣ ότι, με βάση το δίκαιο της Ευρωπαϊκής Κοινότητας, οι κοινοτικοί αερομεταφορείς που είναι εγκατεστημένοι σε κράτος μέλος έχουν δικαίωμα πρόσβασης χωρίς διακρίσεις στα αεροπορικά δρομολόγια μεταξύ κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα των υπηκόων των εν λόγω τρίτων χωρών να αποκτούν την κυριότητα αερομεταφορέων που έχουν λάβει άδεια σύμφωνα με το δίκαιο της Ευρωπαϊκής Κοινότητας,
   ΑΝΑΓΝΩΡΙΖΟΝΤΑΣ ότι διατάξεις των διμερών συμφωνιών μεταξύ των κρατών μελών της Ευρωπαϊκής Κοινότητας και της Δημοκρατίας της Αλβανίας στον τομέα των αεροπορικών υπηρεσιών, οι οποίες είναι αντίθετες προς το δίκαιο της Ευρωπαϊκής Κοινότητας, πρέπει να συμμορφωθούν με αυτό, ούτως ώστε να δημιουργηθεί στερεή νομική βάση για τις αεροπορικές υπηρεσίες μεταξύ της Ευρωπαϊκής Κοινότητας και της Δημοκρατίας της Αλβανίας και να διαφυλαχθεί η συνέχεια της παροχής των εν λόγω υπηρεσιών,
   ΕΠΙΣΗΜΑΙΝΟΝΤΑΣ ότι σκοπός της Ευρωπαϊκής Κοινότητας, στο πλαίσιο των εν προκειμένω διαπραγματεύσεων, δεν είναι να αυξήσει τον συνολικό όγκο της αεροπορικής κυκλοφορίας μεταξύ της Ευρωπαϊκής Κοινότητας και της Δημοκρατίας της Αλβανίας, ούτε να μεταβάλει το ισοζύγιο μεταξύ κοινοτικών αερομεταφορέων και αερομεταφορέων της Δημοκρατίας της Αλβανίας, ούτε να διαπραγματευθεί τροποποιήσεις των διατάξεων περί δικαιωμάτων κυκλοφορίας που περιέχονται στις υφιστάμενες διμερείς συμφωνίες παροχής αεροπορικών υπηρεσιών,
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Γενικές διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας.
   2.   Σε καθεμία από τις συμφωνίες που απαριθμούνται στο παράρτημα Ι, οι αναφορές σε υπηκόους του κράτους μέλους που είναι μέρος της εκάστοτε συμφωνίας, νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε καθεμία από τις συμφωνίες που απαριθμούνται στο παράρτημα Ι, οι αναφορές σε αερομεταφορείς ή αεροπορικές εταιρείες του κράτους μέλους που είναι μέρος της εκάστοτε συμφωνίας, νοούνται ως αναφορές σε αερομεταφορείς ή αεροπορικές εταιρείες που έχει καθορίσει το συγκεκριμένο κράτος μέλος.
   Άρθρο 2
   Καθορισμός από κράτος μέλος
   1.   Οι διατάξεις των παραγράφων 2 και 3 του παρόντος άρθρου υπερισχύουν των σχετικών διατάξεων των άρθρων που απαριθμούνται αντιστοίχως στο στοιχείο α) και στο στοιχείο β) του παραρτήματος ΙΙ, σε ό,τι αφορά τον καθορισμό αερομεταφορέα από το αντίστοιχο κράτος μέλος, τις άδειες εκμετάλλευσης και τις άδειες τεχνικής φύσεως που του χορηγεί η Δημοκρατία της Αλβανίας, και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντιστοίχως.
   2.   Μόλις παραλάβει καθορισμό από κράτος μέλος, η Δημοκρατία της Αλβανίας χορηγεί τις κατάλληλες άδειες εκμετάλλευσης και άδειες τεχνικής φύσεως, με την ελάχιστη διαδικαστική καθυστέρηση, υπό τον όρο ότι:

               i)

               ο αερομεταφορέας είναι εγκατεστημένος στο έδαφος του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας, και έχει έγκυρη άδεια εκμετάλλευσης σύμφωνα με το δίκαιο της Ευρωπαϊκής Κοινότητας·

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα ασκεί και διασφαλίζει τον ουσιαστικό ρυθμιστικό έλεγχο του αερομεταφορέα και ότι στην πράξη καθορισμού προσδιορίζεται με σαφήνεια η αρμόδια αεροπορική αρχή· και

               iii)

               ο αερομεταφορέας τελεί και θα εξακολουθήσει να τελεί υπό την κυριότητα, είτε άμεσα είτε διά κατά πλειοψηφίαν συμμετοχής, κρατών μελών ή/και υπηκόων των κρατών μελών ή/και άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών, και ότι τελεί πάντοτε υπό τον ουσιαστικό έλεγχο των εν λόγω κρατών ή/και υπηκόων τους.

         3.   Η Δημοκρατία της Αλβανίας δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως αερομεταφορέα καθορισμένου από κράτος μέλος, εφόσον:

               i)

               ο αερομεταφορέας δεν είναι εγκατεστημένος στο έδαφος του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας, ή δεν έχει έγκυρη άδεια εκμετάλλευσης σύμφωνα με το δίκαιο της Ευρωπαϊκής Κοινότητας·

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα δεν ασκεί ή δεν διασφαλίζει τον ουσιαστικό ρυθμιστικό έλεγχο του αερομεταφορέα, ή εφόσον στην πράξη καθορισμού του αερομεταφορέα δεν προσδιορίζεται με σαφήνεια η αρμόδια αεροπορική αρχή· ή

               iii)

               ο αερομεταφορέας δεν τελεί υπό την κυριότητα, είτε άμεσα είτε διά κατά πλειοψηφίαν συμμετοχής, ή δεν τελεί υπό τον ουσιαστικό έλεγχο κρατών μελών ή/και υπηκόων των κρατών μελών, ή άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών.

         Κατά την άσκηση των δικαιωμάτων της δυνάμει της παρούσας παραγράφου, η Δημοκρατία της Αλβανίας δεν εισάγει διακρίσεις μεταξύ κοινοτικών αερομεταφορέων για λόγους εθνικότητας.
   Άρθρο 3
   Δικαιώματα σχετικά με τον ρυθμιστικό έλεγχο
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που απαριθμούνται στο παράρτημα ΙΙ στοιχείο γ).
   2.   Σε περίπτωση που κράτος μέλος έχει καθορίσει αερομεταφορέα του οποίου τον ρυθμιστικό έλεγχο ασκεί και διασφαλίζει άλλο κράτος μέλος, τα δικαιώματα της Δημοκρατίας της Αλβανίας που απορρέουν από τις διατάξεις περί ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Δημοκρατίας της Αλβανίας ισχύουν εξίσου σε ό,τι αφορά την έκδοση, την εφαρμογή ή την τήρηση των προτύπων ασφαλείας από αυτό το άλλο κράτος μέλος και σε ό,τι αφορά την άδεια εκμετάλλευσης του εν λόγω αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις της παραγράφου 2 του παρόντος άρθρου συμπληρώνουν τις σχετικές διατάξεις των άρθρων που απαριθμούνται στο παράρτημα ΙΙ στοιχείο δ).
   2.   Παρά κάθε άλλη αντίθετη διάταξη, οι συμφωνίες που απαριθμούνται στο παράρτημα ΙΙ στοιχείο δ), δεν παρεμποδίζουν, καθ’ οιονδήποτε τρόπο, κράτος μέλος να επιβάλλει φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στην επικράτειά του για χρήση από αεροσκάφος αερομεταφορέα καθορισμένου από τη Δημοκρατία της Αλβανίας, ο οποίος εκτελεί δρομολόγια μεταξύ σημείου της επικράτειας του συγκεκριμένου κράτους μέλους και άλλου σημείου της επικράτειας του ίδιου κράτους μέλους ή σημείου της επικράτειας άλλου κράτους μέλους.
   Άρθρο 5
   Ναύλοι μεταφοράς εντός της Ευρωπαϊκής Κοινότητας
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που απαριθμούνται στο παράρτημα ΙΙ στοιχείο ε).
   2.   Οι ναύλοι που θα επιβάλλονται από αερομεταφορέα(-είς) καθορισμένο(-ους) από τη Δημοκρατία της Αλβανίας βάσει μιας από τις συμφωνίες που απαριθμούνται στο παράρτημα Ι, η οποία περιέχει διάταξη περιλαμβανόμενη στο παράρτημα ΙΙ στοιχείο ε) για μεταφορά εκτελούμενη εξ ολοκλήρου εντός της Ευρωπαϊκής Κοινότητας, υπόκεινται στο δίκαιο της Ευρωπαϊκής Κοινότητας.
   Άρθρο 6
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος της.
   Άρθρο 7
   Αναθεώρηση ή τροποποίηση
   Τα μέρη μπορούν, ανά πάσα στιγμή, να αναθεωρήσουν ή να τροποποιήσουν την παρούσα συμφωνία με κοινή συναίνεση.
   Άρθρο 8
   Έναρξη ισχύος και προσωρινή εφαρμογή
   1.   Η παρούσα συμφωνία τίθεται σε ισχύ όταν τα μέρη θα έχουν εκατέρωθεν κοινοποιήσει εγγράφως την ολοκλήρωση των αντίστοιχων εσωτερικών διαδικασιών που απαιτούνται για την έναρξη ισχύος της συμφωνίας.
   2.   Παρά την παράγραφο 1, τα μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μηνός που έπεται της ημερομηνίας κατά την οποία τα μέρη θα έχουν εκατέρωθεν κοινοποιήσει την ολοκλήρωση των αναγκαίων προς τον σκοπό αυτό διαδικασιών.
   3.   Οι συμφωνίες και λοιπές ρυθμίσεις μεταξύ κρατών μελών και της Δημοκρατίας της Αλβανίας οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη τεθεί σε ισχύ και δεν εφαρμόζονται προσωρινά, απαριθμούνται στο παράρτημα Ι στοιχείο β). Η παρούσα συμφωνία εφαρμόζεται σε όλες αυτές τις συμφωνίες και ρυθμίσεις από την ημερομηνία έναρξης ισχύος τους ή προσωρινής εφαρμογής τους.
   Άρθρο 9
   Λύση
   1.   Η λύση μιας από τις συμφωνίες που απαριθμούνται στο παράρτημα Ι συνεπάγεται την ταυτόχρονη λύση της ισχύος όλων των διατάξεων της παρούσας συμφωνίας που αφορούν τη συγκεκριμένη συμφωνία του παραρτήματος Ι.
   2.   Η λύση όλων των συμφωνιών που απαριθμούνται στο παράρτημα Ι συνεπάγεται την ταυτόχρονη λύση της ισχύος της παρούσας συμφωνίας.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.
      Έγινε στο Σάλτσμπουργκ, στις πέντε Μαΐου δύο χιλιάδες έξι, εις διπλούν, στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική και αλβανική γλώσσα.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per Ia Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Per Komunitetin Europian

         Por el Consejo de Ministros de la República de Albania
         Za Radu ministrû Albánské republiky
         For Republikken Albaniens ministerråd
         Für den Ministerrat der Republik Albanien
         Albaania Vabariigi ministrite nõukogu nimel
         Για το Υπουργικό Συμβούλιο της Δημοκρατίας της Αλβανίας
         For the Council of Ministers of the Republic of Albania
         Pour le Conseil des ministres de la République d’Albanie
         Per il Consiglio dei Ministri della Repubblica d’Albania
         Albānijas Republikas Ministru padomes vārdā
         Albanijos Republikos Ministrų Tarybos vardu
         Az Albán Köztársaság Minisztertanácsa részéről
         Għall-Kunsill tal-Ministri għar-Repubblika ta’ l-Albanija
         Voor de Ministerraad van de Republiek Albanië
         W imieniu Rady Ministrów Republiki Albanii
         Pelo Conselho de Ministros da República da Albânia
         Za Radu ministrov Albánskej republiky
         Za Ministrski Svet Republike Albanije
         Albanian tasavallan ministerineuvoston puolesta
         För Republiken Albaniens ministerråd
         Per Keshillin e Ministrave te Republikes se Shqiperise

   ΠΑΡΑΡΤΗΜΑ Ι
   Κατάλογος των συμφωνιών που αναφέρονται στο άρθρο 1 της παρούσας συμφωνίας

               α)

               Συμφωνίες μεταξύ της Δημοκρατίας της Αλβανίας και των κρατών μελών της Ευρωπαϊκής Κοινότητας στον τομέα των αεροπορικών υπηρεσιών οι οποίες, κατά την ημερομηνία υπογραφής της παρούσας συμφωνίας, έχουν συναφθεί, υπογραφεί ή/και εφαρμόζονται προσωρινά

                           —

                           Συμφωνία μεταξύ της Ομοσπονδιακής Κυβέρνησης της Αυστρίας και της Κυβέρνησης της Δημοκρατίας της Αλβανίας στον τομέα των αεροπορικών μεταφορών, η οποία υπεγράφη στη Βιέννη στις 18 Μαρτίου 1993 (αναφερόμενη εφεξής ως «συμφωνία Αλβανίας-Αυστρίας»)·

                           —

                           Συμφωνία μεταξύ της Κυβέρνησης του Βασιλείου του Βελγίου και της Κυβέρνησης της Δημοκρατίας της Αλβανίας στον τομέα των αεροπορικών μεταφορών, η οποία υπεγράφη στις Βρυξέλλες στις 14 Νοεμβρίου 2002 (αναφερόμενη εφεξής ως «συμφωνία Αλβανίας-Βελγίου»)·
                           ισχύει σε συνδυασμό με το Μνημόνιο συμφωνίας που υπεγράφη στις Βρυξέλλες στις 18 Ιουνίου 2002.

                           —

                           Συμφωνία μεταξύ της Κυβέρνησης της Δημοκρατίας της Τσεχοσλοβακίας και της Κυβέρνησης της Λαϊκής Δημοκρατίας της Αλβανίας στον τομέα των αεροπορικών μεταφορών, η οποία υπεγράφη στα Τίρανα στις 20 Μαΐου 1958 (αναφερόμενη εφεξής ως «συμφωνία Αλβανίας-Τσεχικής Δημοκρατίας»).

                           —

                           Συμφωνία μεταξύ της Κυβέρνησης της Γαλλικής Δημοκρατίας και της Κυβέρνησης της Λαϊκής Σοσιαλιστικής Δημοκρατίας της Αλβανίας στον τομέα των πολιτικών αεροπορικών μεταφορών, η οποία μονογραφήθηκε στα Τίρανα στις 12 Ιανουαρίου 1989 (αναφερόμενη εφεξής ως «συμφωνία Αλβανίας-Γαλλίας»).

                           —

                           Συμφωνία μεταξύ της Κυβέρνησης της Ομοσπονδιακής Δημοκρατίας της Γερμανίας και της Κυβέρνησης της Δημοκρατίας της Αλβανίας στον τομέα των πολιτικών αεροπορικών μεταφορών, η οποία υπεγράφη στα Τίρανα στις 22 Απριλίου 1992 (αναφερόμενη εφεξής ως «συμφωνία Αλβανίας-Γερμανίας»).

                           —

                           Συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Σοσιαλιστικής Δημοκρατίας της Αλβανίας στον τομέα των πολιτικών αεροπορικών μεταφορών, η οποία υπεγράφη στα Τίρανα στις 16 Ιουλίου 1977 (αναφερόμενη εφεξής ως «συμφωνία Αλβανίας-Ελλάδας»)·
                           όπως και το Μνημόνιο συμφωνίας που υπεγράφη στην Αθήνα στις 25 Ιουνίου 1998.

                           —

                           Συμφωνία μεταξύ της Κυβέρνησης της Λαϊκής Δημοκρατίας της Ουγγαρίας και της Κυβέρνησης της Λαϊκής Δημοκρατίας της Αλβανίας για τη ρύθμιση των πολιτικών αεροπορικών μεταφορών μεταξύ Ουγγαρίας και Αλβανίας, η οποία υπεγράφη στη Βουδαπέστη στις 16 Ιανουαρίου 1958 (αναφερόμενη εφεξής ως «συμφωνία Αλβανίας-Ουγγαρίας»).

                           —

                           Συμφωνία μεταξύ της Κυβέρνησης της Ιταλικής Δημοκρατίας και της Κυβέρνησης της Αλβανίας περί αεροπορικών υπηρεσιών, η οποία υπεγράφη στα Τίρανα στις 18 Δεκεμβρίου 1992 (αναφερόμενη εφεξής ως «συμφωνία Αλβανίας-Ιταλίας»).

                           —

                           Συμφωνία μεταξύ του Βασιλείου των Κάτω Χωρών και της Δημοκρατίας της Αλβανίας περί αεροπορικών υπηρεσιών μεταξύ και πέραν των αντίστοιχων εδαφών τους, η οποία υπεγράφη στη Χάγη στις 25 Σεπτεμβρίου 1996 (αναφερόμενη εφεξής ως «συμφωνία Αλβανίας-Κάτω Χωρών»).

                           —

                           Συμφωνία μεταξύ της Κυβέρνησης της Λαϊκής Δημοκρατίας της Πολωνίας και της Κυβέρνησης της Λαϊκής Δημοκρατίας της Αλβανίας περί αεροπορικών υπηρεσιών, η οποία υπεγράφη στα Τίρανα στις 8 Ιουλίου 1957 (αναφερόμενη εφεξής ως «συμφωνία Αλβανίας-Πολωνίας»).

                           —

                           Συμφωνία μεταξύ της Κυβέρνησης της Δημοκρατίας της Σλοβενίας και της Κυβέρνησης της Δημοκρατίας της Αλβανίας περί τακτικών αεροπορικών γραμμών, η οποία υπεγράφη στη Λιουμπλιάνα στις 10 Νοεμβρίου 1992 (αναφερόμενη εφεξής ως «συμφωνία Αλβανίας-Σλοβενίας»).

                           —

                           Συμφωνία μεταξύ της Κυβέρνησης του Ηνωμένου Βασιλείου της Μεγάλης Βρετανίας και Βορείου Ιρλανδίας και της Κυβέρνησης της Δημοκρατίας της Αλβανίας περί αεροπορικών υπηρεσιών, η οποία υπεγράφη στο Λονδίνο στις 30 Μαρτίου 1994 (αναφερόμενη εφεξής ως «συμφωνία Αλβανίας-ΗΒ»)·
                           ισχύει σε συνδυασμό με το Μνημόνιο συμφωνίας που υπεγράφη στο Λονδίνο στις 14 Νοεμβρίου 2002.

               β)

               Συμφωνίες παροχής αεροπορικών υπηρεσιών και άλλες ρυθμίσεις που έχουν μονογραφηθεί ή υπογραφεί μεταξύ της Δημοκρατίας της Αλβανίας και κρατών μελών της Ευρωπαϊκής Κοινότητας και οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη τεθεί σε ισχύ ούτε εφαρμόζονται προσωρινά.

         ΠΑΡΑΡΤΗΜΑ ΙΙ
   Κατάλογος των άρθρων των συμφωνιών που παρατίθενται στο παράρτημα Ι, στα οποία αναφέρονται τα άρθρα 2 έως 5 της παρούσας συμφωνίας

               α)

               Καθορισμός από κράτος μέλος:

                           —

                           Άρθρο 3 παράγραφος 5 της συμφωνίας Αλβανίας-Αυστρίας·

                           —

                           Άρθρο 3 της συμφωνίας Αλβανίας-Γερμανίας·

                           —

                           Άρθρο 3 παράγραφοι 1 και 2 της συμφωνίας Αλβανίας-Ελλάδας·

                           —

                           Άρθρο 6 της συμφωνίας Αλβανίας-Γαλλίας·

                           —

                           Άρθρο 2 της συμφωνίας Αλβανίας-Ουγγαρίας·

                           —

                           Άρθρο 4 της συμφωνίας Αλβανίας-Ιταλίας·

                           —

                           Άρθρο 4 της συμφωνίας Αλβανίας-Κάτω Χωρών·

                           —

                           Άρθρα 2 και 3 και παράρτημα II σημείο 1 της συμφωνίας Αλβανίας-Πολωνίας·

                           —

                           Άρθρο 7 της συμφωνίας Αλβανίας-Σλοβενίας·

                           —

                           Άρθρο 4 της συμφωνίας Αλβανίας-ΗΒ.

               β)

               Απόρριψη, ανάκληση, αναστολή ή περιορισμός των αδειών εκμετάλλευσης ή των αδειών τεχνικής φύσεως:

                           —

                           Άρθρο 4 παράγραφος 1α της συμφωνίας Αλβανίας-Αυστρίας·

                           —

                           Άρθρο 5 της συμφωνίας Αλβανίας-Βελγίου·

                           —

                           Άρθρο 4 της συμφωνίας Αλβανίας-Γερμανίας·

                           —

                           Άρθρο 3 παράγραφος 3 της συμφωνίας Αλβανίας-Ελλάδας·

                           —

                           Άρθρο 7 της συμφωνίας Αλβανίας-Γαλλίας·

                           —

                           Άρθρο 5 της συμφωνίας Αλβανίας-Ιταλίας·

                           —

                           Άρθρο 5 της συμφωνίας Αλβανίας-Κάτω Χωρών·

                           —

                           Άρθρο 8 της συμφωνίας Αλβανίας-Σλοβενίας·

                           —

                           Άρθρο 5 της συμφωνίας Αλβανίας-ΗΒ.

               γ)

               Ρυθμιστικός έλεγχος

               δ)

               Φορολόγηση αεροπορικών καυσίμων:

                           —

                           Άρθρο 7 της συμφωνίας Αλβανίας-Αυστρίας·

                           —

                           Άρθρο 10 της συμφωνίας Αλβανίας-Βελγίου·

                           —

                           Άρθρο 4 της συμφωνίας Αλβανίας-Τσεχικής Δημοκρατίας·

                           —

                           Άρθρο 10 της συμφωνίας Αλβανίας-Γερμανίας·

                           —

                           Άρθρο 7 της συμφωνίας Αλβανίας-Ελλάδας·

                           —

                           Άρθρο 13 της συμφωνίας Αλβανίας-Γαλλίας·

                           —

                           Άρθρο 6 της συμφωνίας Αλβανίας-Ιταλίας·

                           —

                           Άρθρο 10 της συμφωνίας Αλβανίας-Κάτω Χωρών·

                           —

                           Άρθρο 6 της συμφωνίας Αλβανίας-Πολωνίας·

                           —

                           Άρθρο 10 της συμφωνίας Αλβανίας-Σλοβενίας·

                           —

                           Άρθρο 8 της συμφωνίας Αλβανίας-ΗΒ.

               ε)

               Ναύλοι μεταφοράς εντός της Ευρωπαϊκής Κοινότητας:

                           —

                           Άρθρο 11 της συμφωνίας Αλβανίας-Αυστρίας·

                           —

                           Άρθρο 13 της συμφωνίας Αλβανίας-Βελγίου·

                           —

                           Άρθρο 2 της συμφωνίας Αλβανίας-Τσεχικής Δημοκρατίας·

                           —

                           Άρθρο 14 της συμφωνίας Αλβανίας-Γερμανίας·

                           —

                           Άρθρο 6 της συμφωνίας Αλβανίας-Ελλάδας·

                           —

                           Άρθρο 17 της συμφωνίας Αλβανίας-Γαλλίας·

                           —

                           Άρθρο 8 της συμφωνίας Αλβανίας-Ιταλίας·

                           —

                           Άρθρο 6 της συμφωνίας Αλβανίας-Κάτω Χωρών·

                           —

                           Άρθρο 7 της συμφωνίας Αλβανίας-Πολωνίας·

                           —

                           Άρθρο 14 της συμφωνίας Αλβανίας-Σλοβενίας·

                           —

                           Άρθρο 7 της συμφωνίας Αλβανίας-ΗΒ.

         ΠΑΡΑΡΤΗΜΑ ΙΙΙ
   Κατάλογος των άλλων κρατών στα οποία αναφέρεται το άρθρο 2 της παρούσας συμφωνίας

               α)

               Δημοκρατία της Ισλανδίας (βάσει της Συμφωνίας για τον Ευρωπαϊκό Οικονομικό Χώρο)·

               β)

               Πριγκιπάτο του Λιχτενστάιν (βάσει της Συμφωνίας για τον Ευρωπαϊκό Οικονομικό Χώρο)·

               γ)

               Βασίλειο της Νορβηγίας (βάσει της Συμφωνίας για τον Ευρωπαϊκό Οικονομικό Χώρο)·

               δ)

               Ελβετική Συνομοσπονδία (βάσει της Συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί αεροπορικών μεταφορών).